360 Safe Cymru

Templed Polisi Diogelwch Ar-lein i Ysgolion (heb atodiadau)

# Cynnwys

[Cynnwys 1](#_Toc194327964)

[Cyflwyniad 3](#_Toc194327965)

[Nodiadau canllaw 5](#_Toc194327966)

[Polisi Diogelwch Ar-lein 6](#_Toc194327967)

[Cwmpas y Polisi Diogelwch Ar-lein 7](#_Toc194327968)

[Datblygu, monitro ac adolygu polisïau 7](#_Toc194327969)

[Amserlen ar gyfer datblygu, monitro ac adolygu 8](#_Toc194327970)

[Proses ar gyfer monitro effaith y Polisi Diogelwch Ar-lein 8](#_Toc194327971)

[Polisi ac arweinyddiaeth 9](#_Toc194327972)

[Cyfrifoldebau 9](#_Toc194327973)

[Grŵp Diogelwch Ar-lein 17](#_Toc194327974)

[Safonau proffesiynol 18](#_Toc194327975)

[Polisi 19](#_Toc194327976)

[Polisi Diogelwch Ar-lein 19](#_Toc194327977)

[Defnydd derbyniol 19](#_Toc194327978)

[Gweithredoedd defnyddwyr 21](#_Toc194327979)

[Adrodd ac ymateb 25](#_Toc194327980)

[Ymateb i Gamau Gweithredu’r Dysgwyr 30](#_Toc194327981)

[Ymateb i Gamau Gweithredu’r Staff 32](#_Toc194327982)

[Defnyddio systemau Deallusrwydd Artiffisial Cynhyrchiol mewn Ysgolion 34](#_Toc194327983)

[Addysg 36](#_Toc194327984)

[Rhaglen Addysg Diogelwch Ar-lein 36](#_Toc194327985)

[Cyfraniad Dysgwyr 39](#_Toc194327986)

[Staff/gwirfoddolwyr 40](#_Toc194327987)

[Llywodraethwyr 40](#_Toc194327988)

[Teuluoedd 41](#_Toc194327989)

[Oedolion ac Asiantaethau 42](#_Toc194327990)

[Technoleg 43](#_Toc194327991)

[Hidlo 43](#_Toc194327992)

[Monitro 45](#_Toc194327993)

[Diogelwch Technegol 45](#_Toc194327994)

[Dyfeisiau 48](#_Toc194327995)

[Cyfryngau cymdeithasol 52](#_Toc194327996)

[Delweddau digidol a fideos 54](#_Toc194327997)

[Negeseuon diogelwch ar-lein 55](#_Toc194327998)

[Diogelwch Data 56](#_Toc194327999)

[Seiberddiogelwch 59](#_Toc194328000)

[Canlyniadau 61](#_Toc194328001)

# Cyflwyniad

Mae’r fersiwn hon o dempledi’r polisi diogelwch ar-lein wedi cael ei diweddaru ym mis Ionawr 2025. Dylai ysgolion sydd eisoes wedi defnyddio’r polisi adolygu’r rhannau sydd wedi’u hamlygu mewn gwyrdd yn y fersiwn hon, sy’n dangos pethau sydd wedi cael eu hychwanegu neu eu newid. Yn benodol, mae templedi’r polisi wedi cael eu diweddaru fel a ganlyn:

* I fynd i’r afael â’r diweddariadau yn y canllawiau cenedlaethol i ysgolion
* I ychwanegu cyfeiriadau at y defnydd o Ddeallusrwydd Artiffisial mewn amryw o leoedd yn nhempled y polisi
* Atodiad newydd (A9) “Templed Polisi Camddefnyddio Cyfrifiaduron a Dewisiadau Seiber”
* Atodiad newydd (C5) ar “Ddefnyddio Deallusrwydd Artiffisial mewn Ysgolion”
* Templedi newydd (wedi’u diweddaru’n helaeth) o’r Cytundebau Defnydd Derbyniol ar gyfer disgyblion a staff/gwirfoddolwyr (Atodiadau A2 i A4)
* Siart llif newydd a haws ei ddefnyddio ar gyfer ymateb i ddigwyddiadau diogelwch ar-lein

Nod portffolio ysgol neu leoliad addysg y templedi Polisi Diogelwch ar-lein [[1]](#footnote-1) hyn yw helpu arweinwyr lunio **Polisi Diogelwch Ar-lein** addas sy’n ystyried yr holl faterion presennol a pherthnasol, mewn cyd-destun ysgol gyfan, a'u cysylltu â pholisïau perthnasol eraill, megis polisïau diogelu, ymddygiad a gwrth-fwlio yr ysgol.

Mae’r [gofyniad](https://llyw.cymru/cwricwlwm-i-gymru-trosolwg) bod dysgwyr yn gallu defnyddio technolegau digidol yn briodol ac yn ddiogel yn cael sylw fel rhan o'r ddyletswydd gofal ehangach y mae pawb sy’n gweithio mewn ysgol yn rhwym wrthi. Mae'n rhaid i ysgolion, drwy eu Polisi Diogelwch Ar-lein, gyflawni eu rhwymedigaethau statudol er mwyn gwneud yn siŵr bod dysgwyr yn ddiogel ac yn cael eu diogelu rhag niwed posib, a hynny ar y safle ac oddi arno. Bydd y polisi hefyd yn rhan o warchodaeth yr ysgol rhag her gyfreithiol, yng nghyswllt defnyddio technolegau digidol.

Mae'r polisïau templed hyn yn awgrymu datganiadau polisi a fyddai, ym marn Llywodraeth Cymru, yn hanfodol mewn unrhyw Bolisi Diogelwch Ar-lein ysgol, yn seiliedig ar arfer da. Ar ben hynny, mae amrywiaeth o ddatganiadau eraill y dylai ysgolion roi sylw iddynt, o ystyried eu hamodau penodol.

Bydd Polisi Diogelwch Ar-lein effeithiol wedi’i deilwra ar gyfer anghenion pob ysgol a bydd y drafodaeth a'r ymgynghoriad sydd yn digwydd yn ystod ysgrifennu neu adolygu'r polisi yn rhan bwysig o'r broses. Bydd hyn yn helpu i sicrhau bod y polisi yn cael ei berchnogi a'i dderbyn gan gymuned gyfan yr ysgol.

Awgrymir y dylid ymgynghori â’r canlynol wrth lunio’r polisi hwn: llywodraethwyr/pwyllgorau rheoli[[2]](#footnote-2); staff addysgu a staff cefnogi; dysgwyr; defnyddwyr y gymuned; staff addysgu a staff cefnogi; dysgwyr; defnyddwyr y gymuned ac unrhyw grwpiau perthnasol eraill.

Oherwydd natur gyfnewidiol technolegau digidol, mae'n arfer da i ysgolion adolygu eu Polisi Diogelwch Ar-lein o leiaf unwaith y flwyddyn, ac yn amlach os oes angen. Bydd angen ymateb i unrhyw ddatblygiadau newydd arwyddocaol yn y defnydd o'r technolegau, i fygythiadau newydd i ddiogelwch ar-lein neu i unrhyw ddigwyddiadau sydd wedi codi. Dylid rhoi sylw i natur gyfnewidiol heriau a storïau celwydd ar-lein, ac mae [canllawiau](https://hwb.gov.wales/parthau/cadwn-ddiogel-ar-lein/canllawiau-llywodraeth-cymru/cyngor-i-ysgolion-ar-baratoi-ar-gyfer-heriau-niweidiol-feirol-ar-lein-a-storiau-celwydd-ac-ymateb-iddynt) ar gael ar Hwb i’ch helpu gyda hyn.

Mae Deddf Addysg 2002 a Deddf Plant 1989 yn ei gwneud yn ofynnol i Awdurdodau Lleol ac ysgolion sicrhau bod plant a phobl ifanc yn ddiogel rhag niwed. Bydd Arolygwyr Estyn yn craffu’n fanylach ar arferion diogelwch ar-lein ysgolion yn ystod arolygiadau. Hefyd, mae Deddf Gwrthderfysgaeth a Diogelwch 2015, yn ei gwneud yn ofynnol i ysgolion sicrhau bod plant a phobl ifanc yn ddiogel rhag deunyddiau terfysgol ac eithafol ar y rhyngrwyd.

Mae [Cadw Dysgwyr yn Ddiogel](https://llyw.cymru/cadw-dysgwyr-yn-ddiogel) (Ebrill 2022) yn nodi:

7.16Dylai arolygiadau gan Estyn a’r awdurdod lleol ddilysu gallu sefydliadau addysgol i nodi materion sy'n ymwneud â diogelwch ar-lein, ymateb iddynt a'u datrys.

Mae [Gwella cadernid digidol mewn addysg: Cynllun gweithredu i ddiogelu plant a phobl ifanc ar-lein](https://hwb.gov.wales/parthau/cadwn-ddiogel-ar-lein/gwella-cadernid-digidol-mewn-addysg-cynllun-gweithredu-i-ddiogelu-plant-a-phobl-ifanc-ar-lein/) (Tachwedd 2022) yn nodi:

Ein nod ni, Llywodraeth Cymru, gan weithredu ar ran Gweinidogion Cymru, yw helpu i amddiffyn plant a phobl ifanc rhag cynnwys anghyfreithlon, niweidiol ac anwir ar y rhyngrwyd a hyrwyddo ymddygiad diogel, cyfrifol ac ystyriol ar-lein.

Mewn byd digidol lle mae technoleg bellach yn rhan annatod o lawer o agweddau ar ein bywydau, mae’n hanfodol ein bod yn cefnogi ein plant a’n pobl ifanc i ddatblygu’n unigolion sy’n ddigidol-gadarn. Mae cadw plant a phobl ifanc yn ddiogel ar-lein yn fater diogelu hanfodol bwysig yn yr unfed ganrif ar hugain. Rydym wedi ymrwymo i feithrin a hyrwyddo'r defnydd diogel a chadarnhaol o dechnoleg i blant a phobl ifanc drwy sicrhau bod strwythur cymorth o’u hamgylch. Mae hyn yn cynnwys gweithwyr proffesiynol sy’n fedrus a theuluoedd yn ymwybodol o sut i gefnogi eu plant yn eu bywydau ar-lein. Ein bwriad yw amddiffyn plant a phobl ifanc rhag niwed drwy gefnogi teuluoedd, ymarferwyr, llywodraethwyr a gweithwyr proffesiynol eraill i greu diwylliant lle mae cadw plant yn ddiogel ar-lein yn fusnes i bawb.

Nod Cwricwlwm i Gymru yw sicrhau bod pob un o’n dysgwyr yn meddu ar sgiliau digidol lefel uchel. Rydym am sicrhau bod ein pobl ifanc yn gymwys ac yn gadarn yn ddigidol a’u bod yn datblygu’n feddylwyr mentrus, creadigol a beirniadol.

Gan ei bod yn cynnig datganiadau dewisol a nodiadau canllaw, mae'r portffolio hwn o dempledi yn debygol o fod yn llawer hirach na fydd y ddogfen bolisi. Wrth ymdrin â mater cymhleth sy’n newid yn gyson, amcan y polisi yw bod yn gryno ac yn hawdd ei ddeall er mwyn bod yn effeithiol a chael ei fabwysiadu. Mae’r templedi’n seiliedig ar bolisïau a gweithdrefnau arferion gorau cyfredol a gall ysgolion eu haddasu i gyd-fynd â’u gofynion.

## Nodiadau canllaw

* Yn y templedi hyn, bydd adrannau sy’n cynnwys gwybodaeth neu arweiniad mewn testun GLAS. Rhagwelir y bydd ysgolion yn addasu neu’n dileu’r adrannau hyn o’u dogfen bolisi derfynol, ond penderfyniad i'r grŵp ysgol sy’n llunio’r polisi fydd hwn.
* Cynghorir yn gryf bod adrannau sydd wedi’u fformatio mewn print **TRWM** yn cael eu cadw, gan y dylent fod yn rhan hanfodol o Bolisi Diogelwch Ar-lein yr ysgol.
* Pan fo adrannau yn y templed wedi’u fformatio mewn *italig* rhagwelir y bydd ysgolion eisiau ystyried yn ofalus pa un ai i gynnwys neu hepgor yr adran neu’r datganiad hwnnw yn eu polisi terfynol.
* Mae rhan gyntaf y ddogfen hon (y 50 tudalen gyntaf) yn darparu templed ar gyfer Polisi Diogelwch Ar-lein cyffredinol i ysgolion. Mae'r atodiadau’n cynnwys templedi cytundeb defnydd derbyniol a thempledi polisi penodol manylach. Penderfyniad yr ysgol yw dewis pa rai o'r dogfennau hyn y maent am eu diwygio a'u mabwysiadu.

[Enw'r ysgol]

# Polisi Diogelwch Ar-lein

Mae'r polisi hwn yn berthnasol i holl aelodau cymuned yr ysgol (gan gynnwys staff, dysgwyr, gwirfoddolwyr, rhieni a gofalwyr, ymwelwyr, a defnyddwyr cymunedol) sydd â mynediad at systemau digidol y tu mewn a’r tu allan i’r ysgol ac sy’n eu defnyddio. Mae hefyd yn berthnasol i’r defnydd o ddyfeisiau personol ar safle’r ysgol (pan ganiateir hynny).

Fersiwn: [?}

Dyddiad creu: [00/00/00]

Dyddiad adolygu nesaf: [00/00/00]

## Cwmpas y Polisi Diogelwch Ar-lein

Mae’r Polisi Diogelwch Ar-lein hwn yn amlinellu ymrwymiad [RHOWCH ENW’R YSGOL] i ddiogelu aelodau o gymuned ein hysgol ar-lein yn unol ag egwyddorion llywodraeth agored a’r gyfraith. Dylai ysgolion fod yn ymwybodol o'r fframwaith deddfwriaeth a gafodd ei defnyddio i gynhyrchu'r templed Polisi Diogelwch Ar-lein a'r canllaw hwn fel yr amlinellir yn yr Atodiad ‘Deddfwriaeth’.

**Mae'r Polisi Diogelwch Ar-lein hwn yn berthnasol i holl aelodau cymuned yr ysgol (gan gynnwys staff, dysgwyr, gwirfoddolwyr, rhieni a gofalwyr, ymwelwyr, a defnyddwyr cymunedol) sydd â mynediad at systemau digidol y tu mewn a’r tu allan i’r ysgol ac sy’n eu defnyddio. Mae hefyd yn berthnasol i’r defnydd o ddyfeisiau personol ar safle’r ysgol (pan ganiateir hynny).**

Bydd [RHOWCH ENW’R YSGOL] yn delio â digwyddiadau o’r fath yn y polisi hwn a pholisïau ymddygiad a gwrth-fwlio cysylltiedig a, lle bo’n hysbys, bydd yn rhoi gwybod i rieni/gofalwyr am ddigwyddiadau o ymddygiad diogelwch ar-lein amhriodol sy’n digwydd y tu allan i’r ysgol.

## Datblygu, monitro ac adolygu polisïau

4

Mae’r Polisi Diogelwch Ar-lein hwn wedi cael ei ddatblygu gan [*rhowch enw’r grŵp/pwyllgor ee y Grŵp Diogelwch Ar-lein*] sy’n cynnwys: (dileu / ychwanegu fel sy'n berthnasol)

* *pennaeth/uwch arweinwyr*
* *arweinydd diogelwch ar-lein*
* *staff - gan gynnwys athrawon/ymarferwyr addysg/staff cymorth/staff technegol*
* *llywodraethwyr*
* *rhieni a gofalwyr*
* *defnyddwyr cymunedol*

Ymgynghorwyd â chymuned yr ysgol gyfan mewn amrywiaeth o gyfarfodydd ffurfiol ac anffurfiol.

## Amserlen ar gyfer datblygu, monitro ac adolygu

5

|  |  |
| --- | --- |
| Cymeradwywyd y Polisi Diogelwch Ar-lein hwn gan *gorff llywodraethu’r ysgol* ar: | *Nodi dyddiad* |
| Bydd y canlynol yn monitro sut bydd y Polisi Diogelwch Ar-lein hwn yn cael ei roi ar waith: | *Rhowch enw’r unigolyn/grŵp/pwyllgor (ee arweinydd diogelwch ar-lein, uwch dîm arwain, grŵp perthnasol arall)* |
| Bydd monitro yn digwydd yn rheolaidd: | *Nodi pa bryd fydd hynny’n digwydd (awgrymir o leiaf unwaith y flwyddyn)* |
| Bydd y *corff llywodraethu* yn derbyn adroddiad gan y grŵp monitro ar weithredu’r Polisi Diogelwch Ar-lein (bydd yn cynnwys manylion dienw am achosion diogelwch ar-lein) yn rheolaidd: | *Nodi pa bryd fydd hynny’n digwydd (awgrymir o leiaf unwaith y flwyddyn)* |
| Bydd y Polisi Diogelwch Ar-lein yn cael ei adolygu'n flynyddol, neu'n amlach yng ngoleuni datblygiadau newydd arwyddocaol o ran defnyddio technolegau, bygythiadau newydd i ddiogelwch ar-lein neu unrhyw achosion sydd wedi codi. Rhagwelir y bydd y dyddiad adolygu nesaf ar: | *Nodi dyddiad* |
| Os bydd yna achosion diogelwch ar-lein difrifol, dylid hysbysu'r personau / asiantaethau allanol hyn: | *Nodi enwau / teitlau personau / asiantaethau perthnasol ee Rheolwr TGCh ALl, Swyddog Diogelwch ALl, yr heddlu ac ati* |

## Proses ar gyfer monitro effaith y Polisi Diogelwch Ar-lein

5

Bydd yr ysgol yn monitro effaith y polisi drwy wneud y canlynol: (dileu / ychwanegu fel sy'n berthnasol)

* *cofnodion o ddigwyddiadau y rhoddwyd gwybod amdanynt*
* *logiau monitro gweithgarwch ar y rhyngrwyd (gan gynnwys safleoedd yr ymwelwyd â nhw)*
* *data mewnol yn monitro gweithgarwch ar y rhwydwaith*
* *arolygon/holiaduron ar gyfer:*
* *dysgwyr*
* *rhieni a gofalwyr*
* *staff.*

# 

# Polisi ac arweinyddiaeth

## Cyfrifoldebau

6

7

Er mwyn sicrhau bod aelodau o gymuned ein hysgol yn cael eu diogelu ar-lein, mae’n bwysig bod pob aelod o’r gymuned honno’n gweithio gyda’i gilydd i ddatblygu ymddygiad ar-lein diogel a chyfrifol, gan ddysgu oddi wrth ei gilydd ac o arferion da mewn mannau eraill, gan roi gwybod am ymddygiadau, pryderon a chamddefnydd amhriodol ar-lein cyn gynted ag y daw’r rhain i’r amlwg. Er mai ymdrech tîm fydd hon, mae’r adrannau canlynol yn amlinellu rolau a chyfrifoldebau diogelwch ar-lein unigolion[[3]](#footnote-3)a grwpiau yn yr ysgol.

### Penaethiaid ac uwch arweinwyr

* Dyletswydd y pennaeth yw sicrhau diogelwch (gan gynnwys diogelwch ar-lein) holl aelodau cymuned yr ysgol a meithrin diwylliant o ddiogelu. Fodd bynnag, caniateir dirprwyo’r cyfrifoldebau bob dydd dros ddiogelwch ar-lein i aelod priodol o’r uwch dîm arwain.
* Dylai'r pennaeth ac (o leiaf) un aelod arall o'r uwch dîm arwain fod yn ymwybodol o'r gweithdrefnau sydd angen eu dilyn mewn achos o gyhuddiad difrifol yn ymwneud â diogelwch ar-lein yn erbyn aelod o staff.[[4]](#footnote-4)
* Mae'r pennaeth/uwch arweinwyr yn gyfrifol am sicrhau bod yr holl staff yn cyflawni eu cyfrifoldebau’n effeithiol ac yn cael hyfforddiant addas i'w galluogi i gyflawni eu rolau ac i roi hyfforddiant i gyd-weithwyr eraill pan fo hynny’n berthnasol.
* Bydd y pennaeth/uwch arweinwyr yn sicrhau bod system yn ei lle i allu monitro a rhoi cymorth i’r rhai sy’n monitro diogelwch ar-lein mewnol yr ysgol.
* Bydd y pennaeth/uwch arweinwyr yn derbyn adroddiadau monitro rheolaidd gan yr Arweinydd Diogelwch Ar-lein.

### Llywodraethwyr

Mae [Cadw Dysgwyr yn Ddiogel](https://llyw.cymru/cadw-dysgwyr-yn-ddiogel) yn nodi

2.38 “Dylai pob llywodraethwr, gan gynnwys cadeirydd y llywodraethwyr, allu cael hyfforddiant diogelu ac amddiffyn plant er mwyn sicrhau lefel sylfaenol a chyson o ymwybyddiaeth. Mae’r hyfforddiant hwn yn cynnwys y Modiwlau Cadw Dysgwyr yn Ddiogel, ond nid yw wedi’i gyfyngu iddynt. Mae cyrff llywodraethu yn gyfrifol am sicrhau bod polisïau a gweithdrefnau diogelu'r lleoliad addysg yn bodloni gofynion statudol a dylai pob llywodraethwr wybod beth i’w wneud os bydd ganddo bryderon ynglŷn â phlentyn.”

3.61. “Dylai'r person diogelu dynodedig gydgysylltu â’r llywodraethwr dynodedig ar gyfer diogelu, er mwyn i'r llywodraethwr dynodedig allu adrodd ar faterion sy’n ymwneud â diogelu i'r corff llywodraethu, ni waeth a yw'r mater yn digwydd ar-lein neu all-lein. Ni ddylid trafod achosion amddiffyn plant penodol mewn adroddiadau i’r corff llywodraethu, ond dylid adolygu’r polisïau a'r gweithdrefnau diogelu. Mae’n arfer da i’r llywodraethwr a enwebwyd a’r person diogelu dynodedig gyflwyno’r adroddiad gyda’i gilydd.”

Mae’r llywodraethwyr yn gyfrifol am gymeradwyo’r Polisi Diogelwch Ar-lein ac am adolygu effeithiolrwydd y polisi ee drwy ofyn y cwestiynau yn nogfen Llywodraeth Cymru a UKCIS [Pump o gwestiynau allweddol i gyrff llywodraethu i helpu i herio eu hysgol i ddiogelu eu dysgwyr yn effeithiol](https://hwb.gov.wales/repository/resource/ce7fba2e-1f8d-4a33-8707-5d46315cdab2/overview). Gwneir hyn gan (nodwch enw'r grŵp llywodraethwyr/pwyllgor). Bydd yr aelodau hyn yn derbyn gwybodaeth reolaidd ynglŷn â digwyddiadau diogelwch ar-lein ac adroddiadau monitro. Dylai aelod o'r corff llywodraethu ymgymryd â rôl y Llywodraethwr Diogelwch Ar-lein[[5]](#footnote-5)

a chyflawni’r canlynol:

* **cyfarfod yn rheolaidd gyda'r Arweinydd Diogelwch Ar-lein**
* **derbyn adroddiadau'n rheolaidd (wedi’u creu a’u gwneud yn ddienw) am ddigwyddiadau diogelwch ar-lein**
* **gwirio bod y ddarpariaeth a amlinellir yn y Polisi Diogelwch Ar-lein (ee darpariaeth addysg diogelwch ar-lein a hyfforddiant staff yn digwydd yn ôl y bwriad)**
* **adrodd i'r grŵp llywodraethwyr / cyfarfod perthnasol.**
* *aelodaeth o Grŵp Diogelwch Ar-lein yr ysgol*
* *adolygu’r logiau rheoli gwasanaethau hidlo a monitro’r logiau hidlo yn achlysurol (pan fo hynny’n bosibl)*

Bydd y corff llywodraethu hefyd yn cefnogi’r ysgol i annog rhieni/gofalwyr a’r gymuned ehangach i gymryd rhan mewn gweithgareddau diogelwch ar-lein.

### Arweinydd Diogelwch Ar-lein

SYLWER: Awgrymir yn gryf y dylai pob ysgol benodi aelod o staff i ysgwyddo cyfrifoldebau bob dydd sy’n ymwneud â diogelwch ar-lein; efallai bydd rhai ysgolion yn dewis cyfuno’r gwaith hwn â swyddogaethau’r Person Diogelu Dynodedig (DSP). Efallai y bydd ysgolion yn dewis penodi person sydd â phrofiad o ymwneud â llesiant plant, yn hytrach nag aelod staff technegol. Gorau oll os oes ganddo ymwybyddiaeth a dealltwriaeth dda o dechnolegau newydd. Ond yr ysgol fydd yn penderfynu ar hynny.

Bydd yr arweinydd diogelwch ar-lein yn:

* arwain y Grŵp Diogelwch Ar-lein
* gweithio’n agos o ddydd i ddydd gyda’r Unigolyn Diogelu Dynodedig (DSP), lle nad yw’r rolau hyn yn cael eu cyfuno
* cymryd cyfrifoldeb o ddydd i ddydd dros faterion diogelwch ar-lein, bod yn ymwybodol o’r posibilrwydd o bryderon difrifol ynghylch amddiffyn plant
* chwarae rhan flaenllaw yn y gwaith o sefydlu ac adolygu polisïau/dogfennau diogelwch ar-lein yr ysgol
* hyrwyddo ymwybyddiaeth o addysg diogelwch ar-lein ar draws yr ysgol a thu hwnt, ac ymrwymiad i hynny
* cysylltu ag arweinwyr y cwricwlwm i sicrhau bod y cwricwlwm diogelwch ar-lein yn cael ei gynllunio a’i ymgorffori
* sicrhau bod yr holl staff yn ymwybodol o'r gweithdrefnau y dylid eu dilyn mewn achosion o ddigwyddiadau diogelwch ar-lein a bod angen rhoi gwybod ar unwaith am y digwyddiadau hynny
* derbyn adroddiadau ar ddigwyddiadau diogelwch ar-lein[[6]](#footnote-6) a chreu cofnod o ddigwyddiadau er mwyn eu defnyddio i ddatblygu diogelwch ar-lein yn y dyfodol
* rhoi hyfforddiant a chyngor i staff/ llywodraethwyr/ rhieni/ gofalwyr/ dysgwyr (neu ganfod ffynonellau priodol o hynny)
* cysylltu â staff technegol (ysgol/awdurdod lleol), staff bugeiliol a staff cefnogi (fel sy’n berthnasol)
* cyfarfod yn rheolaidd gyda'r llywodraethwr diogelwch ar-lein i drafod materion cyfredol, adolygu digwyddiadau (yn ddienw) a hidlo a monitro cofnodion os yw hynny’n bosibl
* mynychu cyfarfodydd/grwpiau perthnasol y corff llywodraethu
* adrodd yn gyson i'r pennaeth/uwch dîm arwain.
* cysylltu â'r awdurdod lleol/corff perthnasol

### Person Diogelu Dynodedig (DSP)

Mae [Cadw Dysgwyr yn Ddiogel](https://llyw.cymru/cadw-dysgwyr-yn-ddiogel) yn nodi:

2.14. “Rhaid i'r pennaeth/prifathro benodi'r nifer priodol o bersonau diogelu dynodedig a dirprwy bersonau diogelu dynodedig ar gyfer ei leoliad addysg a dylai sicrhau bod y person diogelu dynodedig:

 yn cael digon o amser ac adnoddau i gyflawni’r rôl yn effeithiol, a dylai hyn gael ei ddiffinio’n glir yn nisgrifiad swydd deiliad y swydd

 yn gallu cael y lefelau gofynnol o hyfforddiant a chymorth i gyflawni'r rôl, gan gynnwys hyfforddiant diogelwch ar-lein

 yn cael amser i fynychu a darparu adroddiadau a chyngor i gynadleddau achos a chyfarfodydd rhyngasiantaethol eraill yn ôl yr angen

 yn meddu ar yr offer TG priodol i gyflawni'r rôl yn effeithiol.”

SYLWER: Mae'n bwysig pwysleisio mai materion diogelu ac nid materion technegol yw’r rhain; mae technoleg yn cynnig dulliau ychwanegol o ddatblygu materion diogelu. Efallai bydd ysgolion yn dewis cyfuno rôl y Person Diogelu Dynodedig â’r arweinydd diogelwch ar-lein. Os nad yw rolau’r Person Diogelu Dynodedig a’r arweinydd diogelwch ar-lein wedi cael eu cyfuno, awgrymir eu bod yn cydweithio’n agos am fod materion diogelu yn aml yn gysylltiedig â diogelwch ar-lein.

Dylai'r Person Diogelu Dynodedig *g*ael hyfforddiant ar faterion diogelwch ar-lein a bod yn ymwybodol o'r materion diogelu difrifol sy’n gallu codi o’r canlynol:

* rhannu data personol (Gweler y ‘Polisi data personol’ yn yr Atodiad.)
* mynediad i ddeunydd anghyfreithlon/amhriodol
* cyswllt amhriodol ar-lein gydag oedolion/dieithriaid
* digwyddiadau neu bosibiliadau o feithrin perthynas at bwrpas rhyw (*grooming*)
* bwlio ar-lein.

### Arweinwyr Cwricwlwm

Mae adnodd archwilio diogelwch [Cadw Dysgwyr yn Ddiogel](https://llyw.cymru/cadw-dysgwyr-yn-ddiogel) yn awgrymu:

“Dylai'r cwricwlwm ategu polisïau presennol yn y lleoliad addysg ar faterion pwysig a darparu digon o wybodaeth am reoli risg, e.e. mewn perthynas ag addysg cydberthynas a rhywioldeb, addysg ar gyffuriau, alcohol a thybaco, atal damweiniau, gwrth-fwlio, diogelwch ar-lein, eithafiaeth a radicaleiddio.”

Bydd Arweinwyr y Cwricwlwm yn gweithio gyda’r arweinydd diogelwch ar-lein i ddatblygu rhaglen addysg diogelwch ar-lein wedi’i chynllunio a’i chydlynu. Bydd hyn yn cael ei ddarparu drwy (newid/dileu fel sy’n berthnasol):

* rhaglen ar wahân
* y Fframwaith Cymhwysedd Digidol
* addysg rhyw a pherthnasoedd
* Maes dysgu a phrofiad addysg iechyd a llesiant
* gwasanaethau a rhaglenni bugeiliol
* drwy fentrau a chyfleoedd cenedlaethol perthnasol ee [Diwrnod Defnyddio’r Rhyngrwyd yn Fwy Diogel](https://hwb.gov.wales/parthau/cadwn-ddiogel-ar-lein/diwrnod-defnyddior-rhyngrwyd-yn-fwy-diogel/) ac [Wythnos Gwrth-fwlio](https://anti-bullyingalliance.org.uk/anti-bullying-week-2023-make-noise-about-bullying/school-resources/ysgolion-yng-nghymru-schools).

### Staff dysgu a chymorth

Mae staff yr ysgol yn gyfrifol am sicrhau’r canlynol:

* ymwybyddiaeth gyfredol o faterion/tueddiadau diogelwch ar-lein ac o bolisi ac arferion Diogelwch Ar-lein cyfredol yr ysgol
* eu bod yn deall bod diogelwch ar-lein yn rhan greiddiol o ddiogelu
* eu bod wedi darllen, deall a llofnodi cytundeb defnydd derbyniol (CDD) y staff a’i fod yn cael ei adolygu’n rheolaidd
* eu bod yn dilyn yr holl ddeddfwriaethau a chanllawiau perthnasol, er enghraifft, Cadw Dysgwyr yn Ddiogel a rheoliadau GDPR y DU
* eu bod yn rhoi gwybod ar unwaith am unrhyw gamddefnydd neu broblem a amheuir i *(nodwch yr unigolyn perthnasol)* ar gyfer ymchwiliad/gweithredu, yn unol â gweithdrefnau diogelu’r ysgol
* bod pob achos o gyfathrebu’n ddigidol â dysgwyr, rhieni a gofalwyr ac eraill yn cael ei wneud ar lefel broffesiynol, *gan ddefnyddio systemau a dyfeisiau swyddogol yr ysgol yn unig* (pan fydd y staff yn defnyddio Deallusrwydd Artiffisial Cynhyrchiol, dylent ddefnyddio dim ond gwasanaethau Deallusrwydd Artiffisial Cynhyrchiol sydd wedi cael eu cymeradwyo gan yr ysgol at ddibenion gwaith sydd wedi cael eu gwerthuso er mwyn cydymffurfio â gofynion goruchwylio a diogelwch y sefydliad)
* bod materion diogelwch ar-lein yn rhan annatod o bob agwedd o’r cwricwlwm a gweithgareddau eraill
* sicrhau bod dysgwyr yn deall ac yn dilyn y Polisi Diogelwch Ar-lein a’r cytundebau defnydd derbyniol, bod ganddynt ddealltwriaeth dda o sgiliau ymchwil a’r angen i osgoi llên-ladrad a chynnal rheoliadau hawlfraint
* eu bod yn goruchwylio ac yn monitro'r defnydd o dechnolegau digidol, dyfeisiau symudol, camerâu ac ati, mewn gwersi a gweithgareddau eraill yr ysgol (lle maent yn cael eu caniatáu) ac yn gweithredu polisïau cyfredol sy'n ymwneud â'r dyfeisiau hyn
* mewn gwersi lle mae defnyddio’r rhyngrwyd wedi’i gynllunio, dylai dysgwyr gael eu cyfeirio at wefannau sydd wedi'u gwirio fel rhai addas i’w defnyddio, *a bod prosesau yn eu lle i ddelio ag unrhyw ddeunydd anaddas sy’n cael ei ddarganfod wrth chwilio ar y rhyngrwyd*
* pan fydd gwersi’n cael eu cyflwyno drwy ffrydio byw neu fideogynadledda, rhaid i staff roi ystyriaeth lawn i [Ffrydio byw a fideogynadledda: egwyddorion diogelu a chanllawiau ymarfer](https://hwb.gov.wales/parthau/cadwn-ddiogel-ar-lein/ffrydio-byw-a-fideogynadledda-arferion-ac-egwyddorion-diogelu/), sy'n amlinellu ystyriaethau allweddol i sicrhau arfer diogel wrth ffrydio byw.
  + Mae [Cadw Dysgwyr yn Ddiogel](https://llyw.cymru/cadw-dysgwyr-yn-ddiogel) (Paragraff 7.6) yn nodi: “Mae diogelu yn un o egwyddorion annatod dysgu digidol ac mae'n rhaid rhoi blaenoriaeth i ddiogelwch a lles dysgwyr dros bob ystyriaeth arall. Rhaid i ddiogelu fod yn rhan annatod o'r trefniadau ar gyfer cyflwyno gwersi ffrydio byw er mwyn sicrhau bod dysgwyr wedi'u hamddiffyn yn briodol.”
* eu bod yn cadw at bolisi diogelwch technegol yr ysgol, o ran defnyddio dyfeisiau, systemau a chyfrineiriau, a’u bod yn deall hanfodion seiberddiogelwch
* bod ganddynt ddealltwriaeth gyffredinol o’r ffordd mae’r dysgwyr sydd dan eu gofal yn defnyddio technolegau digidol oddi allan i’r ysgol, er mwyn bod yn ymwybodol o broblemau diogelwch ar-lein a allai ddatblygu wrth ddefnyddio’r technolegau hyn
* eu bod yn ymwybodol o fanteision a pheryglon defnyddio gwasanaethau Deallusrwydd Artiffisial Cynhyrchiol yn yr ysgol, ac yn defnyddio’r gwasanaethau hyn mewn ffordd dryloyw, gan flaenoriaethu goruchwyliaeth ddynol. Dylai Deallusrwydd Artiffisial ategu, nid cymryd lle, penderfyniadau a wneir gan bobl. Rhaid i’r staff sicrhau bod y penderfyniadau terfynol, yn enwedig y rheini sy’n effeithio ar bobl, yn cael eu gwneud gan bobl, eu bod yn ffeithiol gywir, a’u bod yn cael eu gwerthuso’n feirniadol.
* mae ganddynt agwedd dim goddefgarwch tuag at ddigwyddiadau o fwlio ar-lein, aflonyddu rhywiol, gwahaniaethu, casineb ac ati
* maent yn modelu ymddygiad ar-lein diogel, cyfrifol a phroffesiynol yn eu defnydd eu hunain o dechnoleg, gan gynnwys y tu allan i’r ysgol ac wrth ddefnyddio’r cyfryngau cymdeithasol.

### Rheolwr rhwydwaith/staff technegol

SYLWER: Os oes gan yr ysgol wasanaeth TGCh wedi ei reoli a ddarperir gan gontractwr allanol neu bartner cymorth addysg, cyfrifoldeb yr ysgol yw sicrhau bod y darparwr gwasanaeth yn cyflawni’r holl fesurau diogelwch ar-lein a fyddai fel arall yn gyfrifoldeb staff technegol yr ysgol, fel yr awgrymir isod. Mae hefyd yn bwysig bod y darparwr gwasanaeth a reolir yn gwbl ymwybodol o Bolisi a gweithdrefnau Diogelwch Ar-lein yr ysgol.

Mae'r rheolwr rhwydwaith / staff technegol (neu ddarparwr gwasanaeth a reolir/awdurdod lleol) yn gyfrifol am sicrhau’r canlynol:

* eu bod yn ymwybodol o Bolisi Diogelwch Ar-lein a Pholisi Diogelwch Technegol yr ysgol ac yn eu dilyn er mwyn gwneud eu gwaith yn effeithiol yn unol â pholisi’r ysgol
* bod seilwaith technegol yr ysgol yn ddiogel ac nad oes modd iddi gael ei chamddefnyddio na dioddef ymosodiadau maleisus
* bod yr ysgol yn bodloni’r gofynion technegol diogelwch ar-lein angenrheidiol (o leiaf) sy’n cael eu nodi gan yr awdurdod lleol, Llywodraeth Cymru drwy’r Safonau Digidol Addysg neu gorff perthnasol arall
* mai dim ond drwy bolisi diogelu cyfrineiriau sy’n cael ei orfodi’n briodol y bydd defnyddwyr yn cael mynediad i’r rhwydwaith ac i’r dyfeisiau
* maent yn ymwybodol o’r wybodaeth dechnegol ddiweddaraf am ddiogelwch ar-lein er mwyn cyflawni’r rôl diogelwch ar-lein yn effeithiol a rhoi gwybod i eraill am ddiweddariadau pan fo hynny’n berthnasol
* bod y defnydd o’r systemau technegol a chyfathrebu’n cael ei fonitro’n rheolaidd er mwyn gallu rhoi gwybod am unrhyw gamddefnydd/camddefnydd honedig i (nodwch yr unigolyn perthnasol) ar gyfer ymchwiliad a gweithredu
* bod y [*polisi hidl*](https://gov.wales/sites/default/files/publications/2018-03/recommended-web-filtering-standards-for-schools-in-wales.pdf)*o (*os oes un yn bodoli*),* yn cael ei weithredu a’i ddiweddaru’n gyson ac nad cyfrifoldeb un unigolyn yn unig yw ei weithredu (gweler atodiad ‘[Templed Polisi Diogelwch Technegol](file:///\\10.0.0.10\Gwaith\INBOX\160478%20Huw\360safe%20Cymru%20-%202023%20Technology%20element%20review%20-%20Online%20Safety%20Policy%20Template%20for%20Schools%20-%20Full%20Document%20with%20amends%20(IN%20PROGRESS).docx#TechSecurityPolicy)’ am ymarfer da).
* *bod meddalwedd/systemau monitro (os oes rhai’n bodoli) yn cael eu gweithredu a’u diweddaru fel y cytunwyd ym mholisïau'r ysgol neu bartner cymorth technoleg addysg*

### Dysgwyr

* Maen nhw’n gyfrifol am ddefnyddio systemau technolegau digidol yr ysgol yn unol â'r cytundeb defnydd derbyniol i ddysgwyr (dylai hyn gynnwys dyfeisiau personol – pan ganiateir hynny), a dylid adolygu hyn yn flynyddol.
* Dylent ddeall pwysigrwydd adrodd ar gam-drin, camddefnydd neu fynediad i ddeunydd amhriodol, a gwybod sut i wneud hynny
* Dylent wybod beth i’w wneud os ydyn nhw neu rywun maen nhw’n ei adnabod yn teimlo’n agored i niwed wrth ddefnyddio technoleg ar-lein

 Dylent osgoi llên-ladrad a glynu wrth reoliadau hawlfraint, gan gymryd gofal wrth ddefnyddio gwasanaethau Deallusrwydd Artiffisial Cynhyrchiol er mwyn gwarchod eu heiddo deallusol eu hunain ac eiddo deallusol eraill, a sicrhau cywirdeb cynnwys sy’n dod o wasanaethau Deallusrwydd Artiffisial

* Bydd disgwyl iddyn nhw wybod a dilyn Polisi Diogelwch Ar-lein yr ysgol
* Dylent ddeall pwysigrwydd dilyn arferion diogelwch ar-lein da wrth ddefnyddio technolegau digidol y tu allan i'r ysgol a sylweddoli bod Polisi Diogelwch Ar-lein yr ysgol yn berthnasol y tu allan i'r ysgol, os yw’n ymwneud â bod yn aelod o’r ysgol.

### Rhieni a gofalwyr

Mae gan rieni a gofalwyr ran hanfodol mewn sicrhau bod plant yn deall yr angen i ddefnyddio'r rhyngrwyd/dyfeisiau symudol mewn ffordd briodol.

Mae [Gwella cadernid digidol mewn addysg:](https://hwb.gov.wales/parthau/cadwn-ddiogel-ar-lein/gwella-cadernid-digidol-mewn-addysg-cynllun-gweithredu-i-ddiogelu-plant-a-phobl-ifanc-ar-lein/) [Cynllun gweithredu i ddiogelu plant a phobl ifanc ar-lein](https://hwb.gov.wales/parthau/cadwn-ddiogel-ar-lein/gwella-cadernid-digidol-mewn-addysg-cynllun-gweithredu-i-ddiogelu-plant-a-phobl-ifanc-ar-lein/) (Tachwedd 2022) yn nodi:

*“Rydym wedi ymrwymo i feithrin a hyrwyddo'r defnydd diogel a chadarnhaol o dechnoleg i blant a phobl ifanc drwy sicrhau bod strwythur cymorth o’u hamgylch. Mae hyn yn cynnwys gweithwyr proffesiynol sy’n fedrus a theuluoedd yn ymwybodol o sut i gefnogi eu plant yn eu bywydau ar-lein. Ein bwriad yw amddiffyn plant a phobl ifanc rhag niwed drwy gefnogi teuluoedd, ymarferwyr, llywodraethwyr a gweithwyr proffesiynol eraill i greu diwylliant lle mae cadw plant yn ddiogel ar-lein yn fusnes i bawb.”*

Bydd yr ysgol yn manteisio ar bob cyfle i helpu rhieni a gofalwyr i ddeall y materion hyn drwy wneud y pethau canlynol:

* darparu copi iddynt o gytundeb defnydd derbyniol y dysgwyr (bydd angen i’r ysgol benderfynu a ydynt am i rieni/gofalwyr gydnabod y rhain drwy lofnod)
* cyhoeddi gwybodaeth am ddefnydd priodol o gyfryngau cymdeithasol o ran negeseuon sy’n ymwneud â’r ysgol
* gofyn am eu caniatâd ynghylch delweddau digidol, gwasanaethau cwmwl ac ati (edrychwch ar y Cytundeb Defnydd Derbyniol i rieni/gofalwyr yn yr atodiad)
* *darparu cyfleoedd i rieni a gofalwyr wella eu dealltwriaeth o ddiogelwch ar-lein drwy gynnal nosweithiau rhieni/gofalwyr, cylchlythyrau, llythyrau, gwefan, Hwb, platfform dysgu, a gwybodaeth am lenyddiaeth ac ymgyrchoedd diogelwch ar-lein lleol/cenedlaethol (fel y bo’n berthnasol)*

*Bydd rhieni a gofalwyr yn cael eu hannog i gefnogi’r ysgol i wneud y canlynol:*

* *atgyfnerthu’r negeseuon diogelwch ar-lein a roddir i ddysgwyr yn yr ysgol*
* *defnydd eu plant o’u dyfeisiau personol yn yr ysgol (lle caniateir eu defnyddio)*

### Defnyddwyr cymunedol

Bydd disgwyl i ddefnyddwyr cymunedol sydd yn cael mynediad i systemau/gwefan/Hwb/platfformau dysgu yr ysgol fel rhan o ddarpariaeth ehangach yr ysgol, lofnodi Cytundeb Defnydd Derbyniol defnyddiwr cymunedol cyn cael mynediad i systemau'r ysgol. (Gellir gweld templed cytundeb defnydd derbyniol defnyddwyr cymunedol yn yr atodiadau).

*Mae’r ysgol yn annog cyfranogiad asiantaethau/aelodau o’r gymuned sy’n gallu cyfrannu’n werthfawr at y ddarpariaeth diogelwch ar-lein ac sy’n mynd ati i rannu ei gwybodaeth a’i harferion da gydag ysgolion eraill a’r gymuned.*

## Grŵp Diogelwch Ar-lein

Mae'r Grŵp Diogelwch Ar-lein yn grŵp ymgynghorol sy’n cynnwys cynrychiolaeth eang o gymuned yr ysgol. Mae’n gyfrifol am faterion sy'n ymwneud â diogelwch ar-lein a monitro'r Polisi Diogelwch Ar-lein, gan gynnwys effaith y cynlluniau. Yn ddibynnol ar faint neu strwythur yr ysgol, efallai bydd y grŵp yma yn rhan o'r grŵp diogelu. Bydd y grŵp hefyd yn gyfrifol am adrodd yn gyson i'r uwch arweinwyr a’r corff llywodraethu.

Dyma aelodau’r Grŵp Diogelwch Ar-lein (diwygiwch fel sy’n briodol):

* arweinydd diogelwch ar-lein
* Person Diogelu Dynodedig (DSP)
* uwch arweinwyr
* llywodraethwr diogelwch ar-lein
* staff technegol
* athrawon a staff cymorth
* dysgwyr
* rhieni/gofalwyr
* cynrychiolwyr cymunedol

Bydd aelodau'r Grŵp Diogelwch Ar-lein (neu grŵp dynodedig arall) yn cynorthwyo'r Arweinydd Diogelwch Ar-lein (neu unigolyn perthnasol arall) gyda’r canlynol:

* cynhyrchu/adolygu/monitro polisi/dogfennau Diogelwch Ar-lein yr ysgol
* cynhyrchu/adolygu/monitro polisi hidlo'r we yn yr ysgol a gofyn am newidiadau hidlo
* mapio ac adolygu’r ddarpariaeth addysg diogelwch ar-lein - sicrhau perthnasedd, ehangder a dilyniant a’r sylw a roddir i'r Fframwaith Cymhwysedd Digidol
* adolygu’r rhwydwaith/hidlo’r we/monitro/cofnodi digwyddiadau, lle bo hynny’n bosibl
* annog cyfraniad dysgwyr at ymwybyddiaeth staff, tueddiadau diweddar a darpariaeth diogelwch ar-lein yr ysgol
* ymgynghori â'r rhanddeiliaid - gan gynnwys staff/rhieni/gofalwyr ynglŷn â darpariaethau diogelwch ar-lein
* monitro’r camau gwella sy’n cael eu hadnabod trwy ddefnyddio'r teclyn hunan adolygu 360 gradd safe Cymru.

Gellir gweld [templed cylch gorchwyl Grŵp Diogelwch Ar-lein](file:///\\10.0.0.10\Gwaith\INBOX\160478%20Huw\360safe%20Cymru%20-%202023%20Technology%20element%20review%20-%20Online%20Safety%20Policy%20Template%20for%20Schools%20-%20Full%20Document%20with%20amends%20(IN%20PROGRESS).docx#OSafetyGroupToR) yn yr atodiadau.

## Safonau proffesiynol

Disgwylir y bydd [safonau proffesiynol](https://hwb.gov.wales/datblygiad-proffesiynol/safonau-proffesiynol/) cenedlaethol yn cael eu cymhwyso i ddiogelwch ar-lein fel mewn agweddau eraill ar fywyd yr ysgol, hynny yw:

* bod pwyslais cyson ar bwysigrwydd canolog llythrennedd, rhifedd, cymhwysedd digidol, a chadernid digidol. Bydd dysgwyr yn cael eu cefnogi i ennill sgiliau ar draws pob maes dysgu a bydd pob cyfle yn cael ei gymryd i ymestyn sgiliau a chymhwysedd dysgwyr
* bod parodrwydd i ddatblygu a chymhwyso technegau newydd sy’n addas ar gyfer dysgu bwriadol mewn dull strwythuredig ac ystyriol ac i ddysgu o’r profiad, gan gymryd gofal i osgoi risgiau a allai fod yn gysylltiedig â mabwysiadu technolegau sy’n datblygu, ee, offer Deallusrwydd Artiffisial Cynhyrchiol
* bod ymarferwyr yn gallu myfyrio ar eu hymarfer, yn unigol ac ar y cyd, yn erbyn safonau ymarfer effeithiol y cytunwyd arnynt yn genedlaethol a chadarnhau a dathlu eu llwyddiannau
* bod polisïau a phrotocolau ar waith ar gyfer defnyddio technoleg cyfathrebu ar-lein rhwng y staff ac aelodau eraill o’r ysgol a’r gymuned ehangach, gan ddefnyddio mecanweithiau ysgolion sydd wedi’u cymeradwyo’n swyddogol.
* *pan fydd Deallusrwydd Artiffisial Cynhyrchiol yn cael ei ddefnyddio i fonitro’r ffordd mae staff yn cyfathrebu, bod cydbwysedd rhwng hynny a pharch at breifatrwydd, a bod tryloywder ynghylch yr hyn sy’n cael ei fonitro a pham.*

# Polisi

11

## Polisi Diogelwch Ar-lein

Polisi Diogelwch Ar-lein yr ysgol:

* gosod disgwyliadau ar gyfer defnyddio technolegau digidol yn ddiogel ac yn gyfrifol ar gyfer dysgu, gweinyddu a chyfathrebu
* dyrannu cyfrifoldebau ar gyfer cyflawni’r polisi
* yn cael ei adolygu’n rheolaidd ar y cyd, gan ystyried digwyddiadau diogelwch ar-lein a newidiadau/tueddiadau mewn technoleg ac ymddygiad cysylltiedig
* sefydlu canllawiau i staff ar sut y gallant ddefnyddio technolegau digidol yn gyfrifol, diogelu eu hunain a’r ysgol a sut y gallant ddefnyddio’r ddealltwriaeth hon i helpu i ddiogelu dysgwyr yn y byd digidol
* disgrifio sut bydd yr ysgol yn helpu i baratoi dysgwyr i fod yn ddiogel ac yn gyfrifol wrth ddefnyddio technolegau ar-lein
* sefydlu gweithdrefnau clir i ganfod, adrodd, ymateb a chofnodi camddefnydd o dechnolegau digidol a digwyddiadau diogelwch ar-lein, gan gynnwys mecanweithiau cymorth allanol
* yn cael ei ategu gan gyfres o gytundebau defnydd derbyniol cysylltiedig
* ar gael i staff adeg cynefino a thrwy sianelau cyfathrebu arferol (i’w disgrifio)
* i'w gyhoeddi ar wefan yr ysgol.

## Defnydd derbyniol

### Mae’r ysgol wedi diffinio’r hyn mae’n ei ystyried yn ddefnydd derbyniol/annerbyniol a dangosir hyn yn y tablau isod.

### Cytundebau defnydd derbyniol

Dogfen sy'n amlinellu disgwyliadau'r ysgol o ran y defnydd cyfrifol o dechnoleg gan ei defnyddwyr yw’r Cytundeb Defnydd Derbyniol. Yn y rhan fwyaf o ysgolion, maent yn cael eu llofnodi neu eu cydnabod gan eu staff fel rhan o’u hamodau gwaith. Efallai y bydd rhai hefyd yn mynnu bod dysgwyr a rhieni/gofalwyr yn eu llofnodi, ond mae’n bwysicach bod y rhain yn cael eu deall a’u dilyn yn hytrach na dim ond eu llofnodi.

### Mae’r Polisi a’r atodiadau Diogelwch Ar-lein yn diffinio defnydd derbyniol yn yr ysgol. Yn yr atodiadau ceir cytundebau defnydd derbyniol ar gyfer y canlynol:

* dysgwyr – wedi’u gwahaniaethu yn ôl oed. Bydd dysgwyr yn cael eu cyflwyno i’r rheolau defnydd derbyniol mewn sesiynau cynefino, ar ddechrau pob blwyddyn ysgol ac yn cael eu hatgyfnerthu’n rheolaidd yn ystod gwersi, gwasanaethau boreol a thrwy bosteri/sgriniau o amgylch yr ysgol. *Anogir grwpiau dysgu (i'w disgrifio) i awgrymu fersiynau addas i blant o'r rheolau.*
* bydd staff a gwirfoddolwyr yn cytuno ac yn llofnodi'r Cytundeb Defnydd Derbyniol
* mae Cytundeb Defnydd Derbyniol rhieni/gofalwyr yn rhoi gwybod iddynt am y disgwyliadau o ddefnydd derbyniol ar gyfer eu plant ac yn gofyn am ganiatâd ar gyfer delweddau digidol, defnyddio systemau cwmwl ac ati.
* bydd yn ofynnol i ddefnyddwyr cymunedol sy’n defnyddio systemau technoleg ddigidol ysgolion lofnodi Cytundeb Defnydd Derbyniol.

Bydd y cytundebau defnydd derbyniol yn cael eu cyfleu/atgyfnerthu drwy’r canlynol: (diwygiwch fel y bo’n briodol)

* llawlyfr i fyfyrwyr
* cyflwyniad a llawlyfr staff
* sgriniau (“splash screens”)
* arwyddion digidol
* posteri/hysbysiadau o amgylch mannau lle mae technoleg yn cael ei defnyddio
* cyfathrebu â rhieni/gofalwyr
* wedi’u cynnwys mewn sesiynau addysg
* gwefan yr ysgol
* cymorth gan gymheiriaid.

Bydd angen i ysgolion drafod a chytuno pa weithgareddau sy’n dderbyniol/annerbyniol. Bydd hyn yn amrywio yn ôl maint/strwythur yr ysgol ac oedran y dysgwyr. Argymhellir y dylai’r ysgol drafod a chytuno ar y gweithgareddau hyn a chwblhau’r tablau canlynol fel canllawiau i aelodau o gymuned yr ysgol:

| 18 | Gweithredoedd defnyddwyr | **Derbyniol** | **Derbyniol ar adegau penodol** | **Derbyniol i ddefnyddwyr enwebedig** | **Annerbyniol** | **Annerbyniol ac anghyfreithlon** |
| --- | --- | --- | --- | --- | --- | --- |
| Ni fydd gan y defnyddwyr fynediad at gynnwys ar-lein (gan gynnwys apiau, gemau, gwefannau) er mwyn postio, lawrlwytho, lanlwytho, trosglwyddo data, cyfathrebu na rhannu, deunydd, cynigion na sylwadau sy’n cynnwys neu sy’n gysylltiedig â’r canlynol: | **Unrhyw weithgaredd anghyfreithlon, er enghraifft:**   * Delwedd o gam-drin plant yn rhywiol\* * Camfanteisio/hudo/cam-drin plant yn rhywiol * Terfysgaeth * Annog neu gynorthwyo mewn hunanladdiad * Troseddau'n ymwneud â delweddau rhywiol h.y. dial a phornograffi eithafol * Cymell a bygythiadau o drais * Trosedd casineb * Troseddau yn erbyn y drefn gyhoeddus - aflonyddu a stelcian * Troseddau cysylltiedig â chyffuriau * Troseddau arfau / arfau tanio * Twyll a throseddau ariannol, gan gynnwys gwyngalchu arian   Noder, dylai ysgolion gyfeirio at ganllawiau ynghylch delio â ‘secstio’ (delweddau noeth/hanner noeth sydd wedi’u cynhyrchu gan unigolyn) - [canllawiau ynghylch delio â digwyddiadau lle mae delweddau noeth a hanner noeth yn cael eu rhannu.](https://hwb.gov.wales/parthau/cadwn-ddiogel-ar-lein/canllawiau-llywodraeth-cymru/rhannu-delweddau-noeth-a-hanner-noeth-ymateb-i-ddigwyddiadau-a-diogelu-plant-a-phobl-ifanc) |  |  |  |  | **X** |
| Ni fydd defnyddwyr yn ymgymryd â gweithgareddau y gellid eu hystyried yn seiberdrosedd o dan Ddeddf Camddefnyddio Cyfrifiaduron (1990) | * Defnyddio enw defnyddiwr neu ID a chyfrinair unigolyn arall i gael mynediad at ddata, rhaglen neu rannau o system nad oes gan y defnyddiwr hawl i’w defnyddio (hyd yn oed os yw’r mynediad cychwynnol wedi’i awdurdodi) * Cael mynediad heb awdurdod at rwydweithiau, data a ffeiliau’r ysgol, drwy ddefnyddio cyfrifiaduron/dyfeisiau * Creu neu ledaenu firysau cyfrifiadurol neu ffeiliau niweidiol eraill * Datgelu neu gyhoeddi gwybodaeth gyfrinachol neu berchnogol (ee gwybodaeth gyllidol/personol, cronfeydd data, codau mynediad a chyfrineiriau cyfrifiadurol/rhwydwaith) * Analluogi/Amharu swyddogaethau rhwydwaith drwy ddefnyddio cyfrifiaduron/dyfeisiau * Defnyddio offer profi treiddio (heb ganiatâd perthnasol)   D.S. Bydd angen i ysgolion benderfynu a ddylid delio â’r rhain yn fewnol ynteu gan yr heddlu. Dylid rhoi gwybod i’r heddlu am droseddau difrifol neu droseddau sy’n digwydd dro ar ôl tro. O dan yr agenda ‘Prevent’ Seiberdroseddu, mae gan yr Asiantaeth Troseddu Cenedlaethol gylch gwaith i atal dysgwyr rhag ymwneud â seiberdroseddu a ffrwyno eu gweithgarwch mewn ffyrdd cadarnhaol – darllenwch fwy am hyn: [Rhaglen Cyber Choices yr NCA](https://www.nationalcrimeagency.gov.uk/cyber-choices) (Saesneg yn unig) |  |  |  |  | **X** |
| Ni fydd defnyddwyr yn ymgymryd â gweithgareddau nad ydynt yn anghyfreithlon ond sy’n cael eu hystyried yn annerbyniol ym mholisïau’r ysgol: | Cael gafael ar ddeunyddiau/gweithgareddau amhriodol ar-lein mewn ysgol, gan gynnwys pornograffi, gamblo, cyffuriau. (Yn ôl arferion hidlo’r ysgol a/neu Cytundeb Defnydd Derbyniol) |  |  | X | X |  |
|  | Hyrwyddo unrhyw fath o wahaniaethu |  |  |  | X |  |
|  | Defnyddio systemau'r ysgol i redeg busnes preifat |  |  |  | X |  |
|  | Defnyddio systemau, apiau, gwefannau neu fecanweithiau eraill sy’n osgoi hidlo neu broses arall o ddiogelu sy’n cael ei defnyddio gan yr ysgol |  |  |  | X |  |
|  | Torri amodau hawlfraint ac eiddo deallusol (gan gynnwys drwy ddefnyddio gwasanaethau Deallusrwydd Artiffisial Cynhyrchiol) |  |  |  | X |  |
|  | Defnydd annheg (lawrlwytho/lanlwytho ffeiliau mawr sy’n rhwystro eraill rhag defnyddio’r rhyngrwyd) |  |  | X | X |  |
|  | Unrhyw wybodaeth arall a allai sarhau pobl neu ddiffygio cyfanrwydd ethos yr ysgol neu ddwyn anfri ar yr ysgol |  |  |  | X |  |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Dylid ystyried y gweithgareddau canlynol pan fyddant yn cael eu cynnal at ddibenion nad ydynt yn rhai addysgiadol.**  **Efallai y bydd ysgolion yn dymuno ychwanegu rhagor o weithgareddau at y rhestr hon.** | **Staff ac oedolion eraill** | | | | | **Dysgwyr:** | | | |
| **Ni chaniateir** | **Caniateir** | **Caniateir ar adegau penodol** | **Caniateir i staff penodol** | **Ni chaniateir** | | **Caniateir** | **Caniateir ar adegau penodol** | **Caniateir gyda chaniatâd/ymwybyddiaeth staff** |
| Gemau ar-lein |  |  |  |  |  | |  |  |  |
| Siopa/masnach ar-lein |  |  |  |  |  | |  |  |  |
| Rhannu ffeiliau |  |  |  |  |  | |  |  |  |
| Y cyfryngau cymdeithasol |  |  |  |  |  | |  |  |  |
| Negeseuon/sgwrsio |  |  |  |  |  | |  |  |  |
| Ffrydio adloniant ee Netflix, Disney+ |  |  |  |  |  | |  |  |  |
| Darlledu fideos ee YouTube, Twitch, TikTok |  |  |  |  |  | |  |  |  |
| Caniateir dod â ffonau symudol i'r ysgol |  |  |  |  |  | |  |  |  |
| Defnyddio ffonau symudol i ddysgu yn yr ysgol |  |  |  |  |  | |  |  |  |
| Defnyddio ffonau symudol yn ystod cyfnodau cymdeithasol yn yr ysgol |  |  |  |  |  | |  |  |  |
| Tynnu lluniau ar ffonau symudol / camerâu |  |  |  |  |  | |  |  |  |
| Defnyddio dyfeisiau personol eraill ee tabledi, dyfeisiau chwarae gemau |  |  |  |  |  | |  |  |  |
| Defnyddio cyfeiriadau e-bost personol yn yr ysgol, neu ar rwydwaith yr ysgol |  |  |  |  |  | |  |  |  |
| Defnyddio e-bost yr ysgol ar gyfer e-byst personol |  |  |  |  |  | |  |  |  |
| Defnyddio gwasanaethau Deallusrwydd Artiffisial sydd heb gael eu cymeradwyo gan yr ysgol |  |  |  |  |  | |  |  |  |

Efallai y bydd yr ysgol hefyd eisiau ychwanegu rhai o'r datganiadau polisi canlynol sy’n ymwneud â’r defnydd o dechnolegau cyfathrebu, yn hytrach na’r tabl uchod, neu yn ychwanegol iddo:

Wrth ddefnyddio technolegau cyfathrebu, mae'r ysgol yn ystyried yr arferion canlynol fel enghreifftiau o rai da:

* **wrth gyfathrebu’n broffesiynol, dylai staff sicrhau bod yr offer cyfathrebu a ddefnyddiant yn cael eu cymeradwyo’n swyddogol gan yr ysgol**
* **mae'n rhaid i unrhyw gyfathrebu digidol rhwng y staff â’r dysgwyr neu rieni/gofalwyr (e-bost, cyfryngau cymdeithasol, platfform dysgu ac ati) fod yn broffesiynol o ran naws a chynnwys.** *Ni ddylid defnyddio cyfeiriadau e-bost personol, negeseuon testun na chyfryngau cymdeithasol ar gyfer y math hwn o gyfathrebu.*
* **dylid disgwyl i staff ddilyn arferion da wrth ddefnyddio eu cyfrifon cyfryngau cymdeithasol personol, a hynny er mwyn gwarchod eu henw da proffesiynol eu hunain, yn ogystal ag enw da’r ysgol a’i chymuned**
* **yn unol â pholisi’r ysgol, dylai dysgwyr roi gwybod i’r person enwebedig yn syth os ydynt yn cael unrhyw neges sy’n gwneud iddynt deimlo'n anghyfforddus, os yw natur y neges yn sarhaus, yn wahaniaethol, yn fygythiol, neu’n neges sy’n bwlio. Ni ddylid ateb y fath negeseuon**
* *dylid dilyn polisïau a chaniatâd perthnasol wrth bostio gwybodaeth ar-lein ee gwefan yr ysgol a’ chyfryngau cymdeithasol. Dim ond cyfeiriadau e-bost yr ysgol y dylid eu defnyddio i adnabod aelodau o staff a dysgwyr.*

## Adrodd ac ymateb

Mae gan yr ysgol weithdrefnau ar waith ar gyfer canfod a rhoi gwybod am achosion, neu achosion tybiedig, o broblemau/digwyddiadau diogelu ar-lein ac mae’n deall, oherwydd ein cyswllt o ddydd i ddydd â phlant, bod ein staff mewn sefyllfa dda i sylwi ar arwyddion allanol y materion hyn.

Rydym yn sicrhau bod pob aelod o staff a phob llywodraethwr yn gwybod bod ganddynt gyfrifoldeb i roi gwybod am faterion o'r fath a’u bod yn ymwybodol o’r angen i fod yn effro i arwyddion o gamdriniaeth ac esgeulustod, a’u bod yn gwybod sut i ymateb i ddysgwr a allai ddatgelu materion o’r fath.

Rydym hefyd yn deall nad yw systemau adrodd bob amser yn ymateb i anghenion dysgwyr a bod angen i ni nodi problemau ac ymyrryd yn gynnar er mwyn diogelu dysgwyr yn well. *Er mwyn gwneud hyn, dylai ysgolion “gydnabod bod aflonyddu rhywiol rhwng cyfoedion yn fynych iawn ym mywydau disgyblion ifanc a mabwysiadu ymagwedd ysgol gyfan ataliol a rhagweithiol i ddelio â’r mater.” (*[*Estyn, 2021*](https://www.estyn.llyw.cymru/adroddiadau-thematig/dydyn-ni-ddim-yn-dweud-wrth-ein-hathrawon-profiadau-o-aflonyddu-rhywiol-rhwng?_ga=2.167122298.599826386.1673443041-339645864.1673443041)*)*

Dylai ysgolion ddeall bod ymddygiad ar-lein yn newid, mae risg y gall ysgolion, drwy dynnu sylw at ymddygiadau penodol, wthio plant a phobl ifanc yn anfwriadol tuag at yr union gynnwys y maent yn ceisio eu hamddiffyn ohono. Felly, dylid rhoi sylw penodol i’r modd y mae ysgolion yn rhannu gwybodaeth am heriau a storïau celwydd ar-lein. Mae rhagor o wybodaeth ar gael yn y [canllawiau ar Hwb](https://hwb.gov.wales/parthau/cadwn-ddiogel-ar-lein/canllawiau-llywodraeth-cymru/cyngor-i-ysgolion-ar-baratoi-ar-gyfer-heriau-niweidiol-feirol-ar-lein-a-storiau-celwydd-ac-ymateb-iddynt).

Bydd yr ysgol yn cymryd pob cam rhesymol i sicrhau diogelwch ar-lein i holl ddefnyddwyr yr ysgol, ond mae’n cydnabod y gall digwyddiadau ddigwydd y tu mewn a’r tu allan i’r ysgol (gan effeithio ar yr ysgol) a fydd angen ymyrryd. Bydd yr ysgol yn sicrhau canlynol:

* **bod llwybrau adrodd clir sy’n cael eu deall a’u dilyn gan holl aelodau cymuned yr ysgol sy’n gyson â gweithdrefnau diogelu’r ysgol, ac â pholisïau chwythu’r chwiban, cwynion a rheoli honiadau.** (Efallai y bydd ysgolion yn dymuno ystyried defnyddio systemau adrodd ar-lein/dienw, y gall pob aelod o gymuned yr ysgol eu defnyddio)
* **bydd holl aelodau cymuned yr ysgol yn cael gwybod am yr angen i roi gwybod ar unwaith am faterion/digwyddiadau diogelwch ar-lein**
* **ymdrinnir ag adroddiadau cyn gynted ag y bo'n ymarferol bosibl ar ôl eu cael**
* **bod gan yr Unigolyn Diogelu Dynodedig, yr Arweinydd Diogelwch Ar-lein a staff cyfrifol eraill y sgiliau a’r hyfforddiant priodol i ddelio â’r gwahanol risgiau sy’n gysylltiedig â diogelwch ar-lein**
* **os oes unrhyw amheuaeth bod delweddau o gam-drin plant, unrhyw weithgarwch anghyfreithlon arall neu’r posibilrwydd o niwed difrifol yn rhan o’r digwyddiad** (gweler y siart lif a’r siart camau gweithredu i ddefnyddwyr isod), **rhaid uwchgyfeirio’r digwyddiad drwy weithdrefnau diogelu arferol yr ysgol a rhoi gwybod i'r heddlu. Yn yr amgylchiadau hyn, dylid ynysu unrhyw ddyfais sy’n gysylltiedig i gefnogi ymchwiliad posibl gan yr heddlu. Yn ogystal â delweddau o gam-drin plant, byddai digwyddiadau o’r fath yn cynnwys:**
* digwyddiadau o feithrin perthynas i bwrpas rhyw (*grooming*)
* anfon deunydd anweddus i blentyn
* deunydd ar gyfer oedolion sydd o bosibl yn torri'r Ddeddf Cyhoeddiadau Anweddus
* deunydd hiliol troseddol
* hyrwyddo eithafiaeth neu derfysgaeth
* ymddygiad, gweithgaredd neu ddeunydd troseddol arall
* bydd unrhyw bryder am gamddefnydd gan staff yn cael ei adrodd i’r Pennaeth ar unwaith, oni bai fod y pryder yn ymwneud â’r Pennaeth, ac os felly, caiff y gŵyn ei chyfeirio at Gadeirydd y Llywodraethwyr a’r awdurdod lleol
* pan fydd Deallusrwydd Artiffisial Cynhyrchiol yn cael ei ddefnyddio i ategu prosesau monitro a rhoi gwybod am ddigwyddiadau, bydd goruchwyliaeth ddynol yn dal i gael ei defnyddio er mwyn dehongli cynildeb a chyd-destun na fyddai Deallusrwydd Artiffisial Cynhyrchiol yn eu synhwyro o bosibl
* cyn belled nad oes amheuaeth o weithgarwch anghyfreithlon, gellir gwirio dyfeisiau gan ddefnyddio’r gweithdrefnau canlynol:
  + dylai un neu fwy o aelodau staff uwch fod yn rhan o’r broses hon. Mae hyn yn hanfodol i amddiffyn unigolion os caiff y cyhuddiadau eu hadrodd yn ddiweddarach.
  + cynnal y weithdrefn gan ddefnyddio cyfrifiadur dynodedig na fydd yn cael ei ddefnyddio gan ddysgwyr ac y gellir ei gludo oddi ar y safle gan yr heddlu os oes angen (pe digwydd i weithgarwch anghyfreithiol gael ei amau’n ddiweddarach). Defnyddio’r un cyfrifiadur drwy gydol y weithdrefn.
  + mae'n bwysig sicrhau bod gan staff perthnasol fynediad priodol i'r rhyngrwyd er mwyn iddynt allu cynnal y weithdrefn, ond bod y gwefannau a'r cynnwys yr ymwelir â hwy yn cael eu monitro'n agos a'u cofnodi (i ddarparu amddiffyniad pellach).
  + cofnodi URL unrhyw safle sy’n cynnwys y camddefnydd honedig a disgrifio natur y cynnwys sy’n achosi pryder. Efallai y bydd rhaid hefyd gofnodi a chadw sgrinluniau o'r cynnwys ar y peiriant sy’n cael ei ddefnyddio ar gyfer yr ymchwiliad. Gallai’r rhain gael eu hargraffu, eu llofnodi a'u hatodi i'r ffurflen (**ac eithrio mewn achosion o ddelweddau o gam-drin plant yn rhywiol - gweler isod**).
  + ar ôl i hyn gael ei gwblhau a’i archwilio’n llawn bydd angen i'r grŵp benderfynu a oes sylwedd i'r pryder hwn ai peidio. Os oes, bydd angen gweithredu'n briodol a gall hyn gynnwys y camau canlynol:
    - ymateb mewnol neu weithdrefnau disgyblu
    - ymwneud gan awdurdod lleol (fel y bo’n berthnasol)
    - ymwneud a/neu weithredu gan yr heddlu
* mae'n bwysig bod y rhai sy'n adrodd am ddigwyddiad diogelwch ar-lein yn hyderus y caiff yr adroddiad ei drin o ddifrif ac y delir ag ef yn effeithiol
* mae strategaethau cefnogi ar waith ee cymorth gan gymheiriaid ar gyfer y rheini sy’n rhoi gwybod am ddigwyddiad diogelwch ar-lein neu sy’n cael eu heffeithio gan ddigwyddiad o’r fath
* dylid cofnodi digwyddiadau (rhowch y manylion yma). (Mae templed o gofnod adrodd i’w weld yn yr atodiad, ond bydd llawer o ysgolion yn defnyddio cofnodion sy’n cael eu cynnwys gyda’u systemau gwybodaeth reoli (MIS).
* mae staff perthnasol yn ymwybodol o ffynonellau allanol o gymorth ac arweiniad wrth ddelio â materion diogelwch ar-lein, ee awdurdod lleol; yr heddlu; [Llinell Gymorth i Weithwyr Proffesiynol ar Ddiogelwch Ar-lein](https://www.saferinternet.org.uk/helpline/professionals-online-safety-helpline); [Rhoi Gwybod am Gynnwys Niweidiol](https://reportharmfulcontent.com/?lang=en); [CEOP](http://www.ceop.police.uk); [Cadw’n ddiogel ar-lein](https://hwb.gov.wales/parthau/cadwn-ddiogel-ar-lein/) ar Hwb
* bydd y rhai sy’n gysylltiedig â’r digwyddiad yn derbyn adborth am ganlyniad yr ymchwiliad a chamau dilynol (fel y bo’n berthnasol)
* bydd dysgu o’r digwyddiad (neu batrwm o ddigwyddiadau) yn cael ei ddarparu (fel sy’n berthnasol ac yn ddienw) i’r:
  + *Grŵp Diogelwch Ar-lein i ystyried diweddariadau i bolisïau neu raglenni addysg ac i adolygu pa mor effeithiol yr ymdriniwyd â’r adroddiad*
  + *staff, drwy gyfarfodydd briffio rheolaidd*
  + *dysgwyr, drwy wasanaethau/gwersi*
  + *rhieni/gofalwyr, drwy gylchlythyrau, cyfryngau cymdeithasol yr ysgol, gwefan*
  + *llywodraethwyr, drwy ddiweddariadau diogelu rheolaidd*
  + *awdurdod lleol/asiantaethau allanol, fel y bo’n berthnasol*

Bydd yr ysgol yn sicrhau bod y siart llif isod ar gael i staff i gefnogi’r broses o wneud penderfyniadau ar gyfer delio â digwyddiadau diogelwch ar-lein.

Mae’r siart llif isod yn cynnwys yr un wybodaeth â’r fersiwn flaenorol, ond mae’r fformat yn haws ei ddefnyddio bellach ac mae’n haws ei olygu

**Person Diogelu Dynodedig yn cael gwybod am ddigwyddiad Diogelwch  
Ar-lein1**

Deunyddiau neu weithgarwch amhriodol neu anaddas

Canfod/amau deunyddiau neu weithgarwch anghyfreithlon

Cynnull Cyfarfod Adolygu Digwyddiad Diogelu

Cymryd camau diogelu angenrheidiol ar unwaith i warchod unigolion

Ymchwilio i ddigwyddiad a thrafod â’r dysgwr / staff / i gael gwybod beth ddigwyddodd

Rhoi’r wybodaeth ddiweddaraf i rieni/gofalwyr am y digwyddiad, fel y mae’n berthnasol

Adolygu polisïau a phrosesau, dod o hyd i gyfleoedd i ddysgu

Sicrhau bod diweddariadau i arferion yn cael eu rhannu â’r staff

Gweithredu newidiadau a monitro’r sefyllfa.

Rhoi sylw i lesiant y rheini sy’n rhan o’r digwyddiad.

Sicrhau bod y Log Digwyddiadau yn cael ei ddiweddaru, a gwneud yn siŵr ei fod ar gael yn ôl yr angen

Llesiant plentyn a allai fod mewn perygl

Cynnwys staff, gwirfoddolwr neu oedolyn arall

Dilyn y trefniadau diogelu sydd wedi’u sefydlu, a rhoi gwybod i’r Heddlu ar unwaith

Cadw a diogelu tystiolaeth yn unol â chyngor yr Heddlu/y Swyddog Diogelu Dynodedig/Diogelu. Cofiwch, PEIDIWCH ag ymchwilio eich hun.

Os na ddaw cadarnhad o gynnwys neu weithgarwch anghyfreithlon, dylid cyfeirio at weithdrefnau mewnol

Os daw cadarnhad o gynnwys neu weithgarwch anghyfreithlon, caniatáu i’r Heddlu neu’r awdurdod perthnasol gwblhau eu hymchwiliad, a gofyn am gyngor gan y corff proffesiynol perthnasol.

Pan gaiff yr achos ei atgyfeirio at yr Heddlu, mae’n bosibl y bydd yr aelod o staff neu wirfoddolwr yn cael ei atal o’i rôl dros dro tra bydd yr ymchwiliad yn mynd rhagddo. Gwnewch yn siŵr bod cyngor y Swyddog Diogelu Dynodedig a phrosesau AD yn cael eu rhoi ar waith a’u dilyn yn gywir bob amser

Cyfeirio at Swyddog Diogelu Dynodedig yr Awdurdod Lleol, a dilyn prosesau AD

Aros am ymateb yr Heddlu

1 Mae’r siart llif isod yn darparu proses amlinellol arfaethedig ar gyfer delio â digwyddiadau diogelwch ar-lein. Efallai y byddwch am ei addasu a’i gysoni ag arferion a pholisïau diogelu perthnasol i sicrhau bod dull cyson o ddelio â digwyddiadau diogelu yn eich lleoliad.  
 2 Fel arfer bydd y Cyfarfod Adolygu Digwyddiad yn cael ei gynnal cyn gynted â phosibl ar ôl digwyddiad difrifol er mwyn penderfynu ar y camau nesaf, a bydd fel arfer yn dilyn unrhyw gamau diogelu brys sydd wedi cael eu cymryd (nodyn: mae’n bosibl na fydd angen Cyfarfod Adolygu Digwyddiad ar gyfer digwyddiadau llai difrifol).

### Camau gweithredu gan ysgolion

Mae'n fwy tebygol mai’r ysgol fydd yn delio â digwyddiadau sy’n cynnwys camddefnydd amhriodol yn hytrach nag anghyfreithlon. Mae'n bwysig ymdrin ag unrhyw ddigwyddiadau cyn gynted â phosibl mewn modd cymesur, a bod aelodau o gymuned yr ysgol yn ymwybodol y deliwyd â ddigwyddiadau. Y bwriad yw ymdrin â digwyddiadau o gamddefnydd drwy weithdrefnau ymddygiad/disgyblu arferol fel a ganlyn: (bydd angen i'r ysgol gytuno ar eu hatebion a thicio’r colofnau perthnasol. Efallai y bydd hefyd am ychwanegu testun i'r golofn neu’r colofnau ar y chwith er mwyn egluro rhai materion. Mae ysgolion yn dweud bod y siartiau isod wedi bod yn ddefnyddiol mewn cyfarfodydd staff/sesiynau hyfforddiant).

## Ymateb i Gamau Gweithredu’r Dysgwyr

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Digwyddiadau** | Cyfeirio at athro / tiwtor dosbarth | Cyfeirio at Bennaeth yr Adran / Prif Athro / Dirprwy Bennaeth | Cyfeirio at y Pennaeth | Cyfeirio at yr Heddlu/Gwasanaethau Cymdeithasol | Cyfeirio at gymorth technegol yr awdurdod lleol i gael cyngor/camau gweithredu | Hysbysu rhieni/gofalwyr | Tynnu hawliau mynediad i'r rhwydwaith/rhyngrwyd/dyfeisiau | Rhoi rhybudd | Mwy o gosb, yn unol â pholisi ymddygiad |
| Cyrchu’n fwriadol neu geisio cael mynediad at ddeunydd sy’n gallu cael ei ystyried yn anghyfreithlon (gweler y rhestr [mewn adran gynharach](file:///C:\Users\MatthewRosser\Downloads\360%20degree%20safe%20Cymru%20online%20safety%20policy%20template%20without%20appendices%20(Cym)%20March%202024.docx#_User_actions) ar weithgareddau anaddas/amhriodol). |  | X | X | X |  |  |  |  |  |
| Cael neu geisio cael mynediad at rwydwaith yr ysgol, gan ddefnyddio cyfrif defnyddiwr arall (staff neu ddysgwyr) neu ganiatáu i eraill gael mynediad at rwydwaith yr ysgol drwy rannu enw defnyddiwr a chyfrineiriau |  |  |  |  |  |  |  |  |  |
| Llygru neu ddinistrio data defnyddwyr eraill. |  |  |  |  |  |  |  |  |  |
| Gyrru e-bost, testun neu neges sy’n cael ei ystyried yn un sarhaus, sy’n aflonyddu neu sydd â natur bwlio |  |  |  |  |  |  |  |  |  |
| Lawrlwytho, lanlwytho, neu rannu ffeiliau heb awdurdod. |  |  |  |  |  |  |  |  |  |
| Defnyddio gwefannau procsi neu fodd arall i wyrdroi system hidlo'r ysgol. |  |  |  |  |  |  |  |  |  |
| Cael mynediad i ddeunydd sarhaus neu bornograffig ar ddamwain a pheidio hysbysu rhywun am y digwyddiad. |  |  |  |  |  |  |  |  |  |
| Cael, neu geisio cael mynediad at ddeunydd sarhaus neu bornograffig yn fwriadol. |  |  |  |  |  |  |  |  |  |
| Cael neu drosglwyddo deunydd sydd yn torri hawlfraint person arall neu'n torri'r Ddeddf Diogelu Data. |  |  |  |  |  |  |  |  |  |
| Defnyddio dyfeisiau digidol heb awdurdod (gan gynnwys tynnu lluniau) |  |  |  |  |  |  |  |  |  |
| Defnyddio gwasanaethau ar-lein heb awdurdod |  |  |  |  |  |  |  |  |  |
| Gweithgareddau a all ddwyn anfri ar yr ysgol neu ddifetha gonestrwydd neu ethos yr ysgol. |  |  |  |  |  |  |  |  |  |
| Torri’r rheolau uchod yn barhaus, yn dilyn rhybuddion neu sancsiynau blaenorol. |  |  |  |  |  |  |  |  |  |

## Ymateb i Gamau Gweithredu’r Staff

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Digwyddiadau** | Cyfeirio at y rheolwr llinell | Cyfeirio at y Prif Athro/Pennaeth | Cyfeirio at awdurdod lleol/Ymddiriedolaeth Aml-academi/Adnoddau Dynol | Cyfeirio at yr Heddlu | Cyfeirio at yr Awdurdod Lleol / Staff Cymorth Technegol ar gyfer gweithredu o ran hidlo, ac ati | Rhoi rhybudd | Atal dros dro | Camau disgyblu |
| **Cyrchu’n fwriadol neu geisio cael mynediad at ddeunydd sy’n gallu cael ei ystyried yn anghyfreithlon (**[**gweler y rhestr mewn adran gynharach ar weithgareddau anaddas/amhriodol).**](file:///C:\Users\MatthewRosser\Downloads\360%20degree%20safe%20Cymru%20online%20safety%20policy%20template%20without%20appendices%20(Cym)%20March%202024.docx#_User_actions) |  | **X** | **X** | **X** |  |  |  |  |
| Gweithredoedd sy’n torri rheolau diogelu data neu seiberddiogelwch / rhwydwaith. |  |  |  |  |  |  |  |  |
| Cael, neu geisio cael mynediad at ddeunydd sarhaus neu bornograffig yn fwriadol. |  |  |  |  |  |  |  |  |
| Llygru neu ddinistrio data defnyddwyr eraill neu achosi difrod bwriadol i galedwedd neu feddalwedd. |  |  |  |  |  |  |  |  |
| Defnyddio gwefannau procsi neu fodd arall i wyrdroi system hidlo'r ysgol. |  |  |  |  |  |  |  |  |
| Lawrlwytho, lanlwytho, neu rannu ffeiliau heb awdurdod. |  |  |  |  |  |  |  |  |
| Torri rheoliadau hawlfraint / eiddo deallusol neu drwyddedu (gan gynnwys drwy ddefnyddio gwasanaethau Deallusrwydd Artiffisial Cynhyrchiol) |  |  |  |  |  |  |  |  |
| Caniatáu i eraill gael mynediad at rwydwaith ysgol drwy rannu enw defnyddiwr a chyfrineiriau neu geisio cael mynediad at rwydwaith yr ysgol neu gael mynediad ato, gan ddefnyddio cyfrif rhywun arall. |  |  |  |  |  |  |  |  |
| Gyrru e-bost, neges testun neu neges sy’n cael ei hystyried yn un sarhaus, sy’n aflonyddu neu sydd â natur bwlio. |  |  |  |  |  |  |  |  |
| Defnyddio negeseuon e-bost/rhwydweithio cymdeithasol personol i gyfathrebu’n ddigidol â dysgwyr a rhieni/gofalwyr. |  |  |  |  |  |  |  |  |
| Defnydd personol amhriodol o dechnolegau digidol ee cyfryngau cymdeithasol/ cyfeiriad e-bost personol. |  |  |  |  |  |  |  |  |
| Defnydd diofal o ddata personol / sensitif, ee dangos, dal neu drosglwyddo data mewn modd anniogel. |  |  |  |  |  |  |  |  |
| Camau gweithredu a allai beryglu statws proffesiynol yr aelod o staff. |  |  |  |  |  |  |  |  |
| Gweithgareddau a all ddwyn anfri ar yr ysgol neu ddifetha gonestrwydd neu ethos yr ysgol. |  |  |  |  |  |  |  |  |
| Peidio â rhoi gwybod am ddigwyddiadau, boed rheini wedi’u achosi gan weithredoedd bwriadol neu ddamweiniol. |  |  |  |  |  |  |  |  |
| Torri’r rheolau uchod yn barhaus, yn dilyn rhybuddion neu sancsiynau blaenorol. |  |  |  |  |  |  |  |  |

## Defnyddio systemau Deallusrwydd Artiffisial Cynhyrchiol mewn Ysgolion

**Mae templed polisi manylach ar gael yn yr atodiadau, gan gynnwys matrics asesiad risg ar gyfer defnyddio Deallusrwydd Artiffisial Cynhyrchiol.**

### Datganiad o fwriad

Mae technoleg Deallusrwydd Artiffisial (AI) eisoes yn cael ei defnyddio'n eang mewn amgylcheddau masnachol ac mae’n dod yn fwyfwy cyffredin ym myd addysg. Rydym yn cydnabod bod integreiddio adnoddau deallusrwydd artiffisial cynhyrchiol mewn addysg yn rhoi inni lawer o gyfleoedd, gan gynnwys y potensial i wella profiadau addysgol a helpu staff gyda rhai tasgau gweinyddol. Fodd bynnag, wrth eu defnyddio, mae’n rhaid rhoi blaenoriaeth i ddiogelwch, cyfrifoldeb, moeseg, ymddiriedaeth, diogelu data a chynwysoldeb.

Rydym hefyd yn sylweddoli bod i systemau deallusrwydd artiffisial cynhyrchiol eu risgiau eu hunain, ond bod modd lliniaru’r rhain drwy ein polisïau a’n gweithdrefnau presennol, gan ddiwygio’r rhain yn ôl yr angen i roi sylw i’r risgiau hyn.

Byddwn yn addysgu staff a dysgwyr am sut i ddefnyddio deallusrwydd artiffisial cynhyrchiol mewn ffordd ddiogel a moesegol, gan eu paratoi ar gyfer dyfodol lle mae technolegau deallusrwydd artiffisial yn debygol o chwarae rhan gynyddol.

Fel bob amser, diogelu staff a dysgwyr fydd yn flaenllaw yn ein polisi a’n hymarfer.

Datganiadau Polisi

* Mae'r ysgol yn cydnabod manteision posibl defnyddio deallusrwydd artiffisial cynhyrchiol mewn cyd-destun addysgol - gan gynnwys gwella dysgu ac addysgu, gwella prosesau gweinyddol, rheoli llwyth gwaith, a pharatoi staff a dysgwyr am ddyfodol y bydd technoleg deallusrwydd artiffisial yn rhan annatod ohono. Anogir staff i ddefnyddio adnoddau sy’n seiliedig ar ddeallusrwydd artiffisial cynhyrchiol i’w helpu gyda’u gwaith lle bo hynny’n briodol, o fewn y fframweithiau isod ac mae gofyn iddynt fod yn broffesiynol-gyfrifol ac atebol am y maes hwn o’u gwaith.
* **Byddwn yn cydymffurfio â’r holl ddeddfwriaeth a'r canllawiau perthnasol, gan gyfeirio at y canllawiau yn Cadw Dysgwyr yn Ddiogel.**
* **Byddwn yn rhoi hyfforddiant perthnasol i staff** *a llywodraethwyr* **ar fanteision defnyddio deallusrwydd artiffisial cynhyrchiol, sut gellir ei ddefnyddio a’r risgiau posibl. Byddwn yn helpu staff i weld pa anghenion hyfforddi a datblygu sydd ganddynt er mwyn eu galluogi i fanteisio ar gyfleoedd perthnasol**.
* **Byddwn yn ceisio cynnwys gwersi am ddeallusrwydd artiffisial cynhyrchiol fel y bo’n briodol yn arlwy'r cwricwlwm, gan helpu dysgwyr i ddeall sut mae deallusrwydd artiffisial cynhyrchiol yn gweithio, beth yw ei fanteision, ei risgiau a’i effeithiau moesegol a chymdeithasol posibl. Mae'r ysgol yn cydnabod pwysigrwydd paratoi dysgwyr drwy roi iddynt y wybodaeth, y sgiliau a’r strategaethau i allu defnyddio adnoddau deallusrwydd artiffisial cynhyrchiol yn gyfrifol.**
* **Fel y nodir yn y cytundeb defnydd derbyniol gan staff, bydd staff yn cael eu cefnogi i ymgysylltu ag adnoddau deallusrwydd artiffisial cynhyrchiol yn gyfrifol, gan sicrhau bod data personol a sensitif yn cael ei ddiogelu.**
* **Bydd staff bob amser yn sicrhau bod adnoddau deallusrwydd artiffisial cynhyrchiol a ddefnyddir yn cydymffurfio â GDPR y DU a rheoliadau diogelu data eraill, gan wirio gyda’r Swyddog Diogelu Data fod yr adnoddau’n cydymffurfio â safonau a osodwyd gan Swyddfa’r Comisiynydd Gwybodaeth (ICO) cyn eu defnyddio ar gyfer gwaith sy’n ymwneud â’r ysgol.**
* **Bydd gofyn i'r holl staff ystyried yn ofalus cyn defnyddio unrhyw adnodd deallusrwydd artiffisial cynhyrchiol a gofyn am farn uwch arweinwyr wrth wneud penderfyniadau ynghylch ei ddefnydd.**
* **Dylai staff bob amser ddefnyddio cyfrifon a ddarperir gan yr ysgol at ddibenion gwaith. Mae’r cyfrifon hyn wedi cael eu ffurfweddu i gydymffurfio â gofynion diogelwch a goruchwyliaeth y sefydliad, gan leihau’r risg y bydd rheolau data’n cael eu torri.**
* **Byddwn yn diogelu gwybodaeth sensitif. Ni fydd ysgolion nac ymarferwyr yn mewnbynnu unrhyw ddata personol, data dysgwyr neu wybodaeth sensitif neu gyfrinachol arall i adnoddau deallusrwydd artiffisial cynhyrchiol.**
* **Bydd yr ysgol yn sicrhau, pan gaiff deallusrwydd artiffisial cynhyrchiol ei ddefnyddio, na fydd yn tramgwyddo cytundebau eiddo deallusol na hawlfraint. Cymerir gofal i geisio sicrhau nad yw eiddo deallusol, gan gynnwys eiddo deallusol y dysgwyr, yn cael ei ddefnyddio i hyfforddi modelau deallusrwydd artiffisial cynhyrchiol heb ganiatâd priodol.**
* **Rhaid i’r staff roi gwybod i’r timau mewnol perthnasol ar unwaith am unrhyw achosion o gamddefnyddio deallusrwydd artiffisial cynhyrchiol, torri rheolau data neu allbynnau amhriodol.**
* Bydd yr ysgol yn cadw cofnod o’r holl adnoddau sy’n cael eu defnyddio, eu diben a’u risgiau posibl. (Mae matricsau asesu risgiau ynghlwm fel atodiad)
* Rydym yn ymwybodol o’r risg bosibl o ragfarn a gwahaniaethu yn yr allbynnau gan adnoddau deallusrwydd artiffisial ac rydym wedi sefydlu ymyraethau a phrotocolau i ddelio ag unrhyw faterion a allai godi. Pan fyddwn yn caffael ac yn gweithredu systemau deallusrwydd artiffisial cynhyrchiol, byddwn yn dilyn gofal a diwydrwydd dyladwy i flaenoriaethu tegwch a diogelwch.
* *Bydd yr ysgol yn helpu rhieni a gofalwyr i ddeall sut caiff deallusrwydd artiffisial cynhyrchiol ei ddefnyddio yn yr ysgol (gallai hyn fod drwy’r “Canllaw Deallusrwydd Artiffisial yn ein Hysgol”)*
* *Os bydd staff yn defnyddio adnoddau deallusrwydd artiffisial cynhyrchiol i’w helpu yn eu hymarfer dysgu ac addysgu, gwneir hyn mewn ffordd bwrpasol, ystyriol, gyda ffocws clir ar sicrhau effaith a dealltwriaeth a lliniaru risgiau.*
* *Bydd staff yn sicrhau bod dogfennau negeseuon e-bost, cyflwyniadau ac allbynnau eraill dan ddylanwad deallusrwydd artiffisial yn cynnwys labeli neu nodiadau clir sy'n nodi y cafwyd cymorth deallusrwydd artiffisial i’w cynhyrchu.*
* *Bydd staff yn sicrhau bod yr holl gynnwys a gynhyrchir gan ddeallusrwydd artiffisial yn cael ei wirio a’i adolygu cyn cael ei rannu neu ei gyhoeddi er mwyn gwneud yn siŵr ei fod yn gywir.*
* Bydd defnyddio adnoddau deallusrwydd artiffisial cynhyrchiol mewn ffordd amhriodol, gan gynnwys torri safonau diogelu data, camddefnyddio gwybodaeth sensitif, neu fethu â glynu wrth y cytundeb hwn, yn arwain at gamau disgyblu fel y diffinnir yn y Polisi Disgyblu Staff.

# Addysg

## Rhaglen Addysg Diogelwch Ar-lein

Mae [Gwella cadernid digidol mewn addysg:](https://hwb.gov.wales/parthau/cadwn-ddiogel-ar-lein/gwella-cadernid-digidol-mewn-addysg-cynllun-gweithredu-i-ddiogelu-plant-a-phobl-ifanc-ar-lein/)  [Cynllun gweithredu i amddiffyn plant a phobl ifanc ar-lein’.](https://hwb.gov.wales/parthau/cadwn-ddiogel-ar-lein/gwella-cadernid-digidol-mewn-addysg-cynllun-gweithredu-i-ddiogelu-plant-a-phobl-ifanc-ar-lein/) yn nodi:

“Mewn byd digidol lle mae technoleg bellach yn rhan annatod o lawer o agweddau ar ein bywydau, mae’n hanfodol ein bod yn cefnogi ein plant a’n pobl ifanc i ddatblygu’n unigolion sy’n ddigidol-gadarn. Mae cadernid digidol yn ymwneud â’r angen i ddatblygu gwybodaeth, sgiliau a strategaethau er mwyn i blant a phobl ifanc allu:

* rheoli eu profiad ar-lein yn ddiogel ac yn gyfrifol a diogelu eu hunaniaeth ddigidol ar yr un pryd
* nodi a lliniaru risgiau er mwyn cadw’n ddiogel rhag niwed ar-lein
* deall pwysigrwydd defnyddio ffynonellau dibynadwy a defnyddio sgiliau meddwl yn feirniadol i adnabod camwybodaeth
* gofyn am help pan fydd ei angen arnynt
* dysgu o’u profiadau ac adfer pan fydd pethau’n mynd o chwith
* ffynnu a chael budd o’r cyfleoedd a gynigir gan y rhyngrwyd.”

*“*Mae meithrin cadernid digidol ymhlith ein plant a’n pobl ifanc yn eu paratoi i fod yn ddinasyddion cyflawn a chytbwys sy’n cydnabod effaith eu gweithredoedd. Mae sicrhau bod ein plant a’n pobl ifanc yn defnyddio technoleg yn gyfrifol er mwyn meithrin diwylliant lle nad yw’r rhyngrwyd yn amharu ar iechyd meddwl ac iechyd corfforol yn hanfodol.

Mae cefnogi datblygiad cymdeithasol a diwylliannol ein plant a’n pobl ifanc, gan gynnwys hyrwyddo gwerthoedd megis goddefgarwch a pharch tuag at eraill ym mhob amgylchedd, yn amcan cyffredinol arall yr aethom ati i’w gyflawni drwy ein gweithgareddau addysg diogelwch ar-lein.*”*

Mae [Canllawiau i leoliadau addysg am gam-drin rhywiol gan gyfoedion, camfanteisio ac ymddygiad rhywiol niweidiol](https://llyw.cymru/cam-drin-rhywiol-gan-gyfoedion-camfanteisio-ac-ymddygiad-rhywiol-niweidiol) yn nodi:

“Mae pobl ifanc yn profi cam-drin a chamfanteisio’n gynyddol ar-lein a/neu yn ddigidol. Bydd hyn yn fwy anodd i leoliadau addysg ei ganfod, gan fod rhywfaint ohono’n debygol o ddigwydd y tu allan i ysgolion a cholegau. Fodd bynnag, mae’n bwysig ystyried effaith hyn ar fywydau pobl ifanc pan nad ydynt ar-lein.”

Tra bo rheoleiddio ac atebion technegol yn bwysig iawn, rhaid i'w defnydd gael ei gydbwyso ag addysgu dysgwyr i weithredu’n gyfrifol. Mae addysgu dysgwyr am ddiogelwch ar-lein felly’n rhan hanfodol o ddarpariaeth diogelu’r ysgol. Mae angen cymorth a chefnogaeth yr ysgol ar ddysgwyr i adnabod ac osgoi risgiau i ddiogelwch ar-lein a datblygu eu gwytnwch.

Dylai diogelwch ar-lein fod yn ffocws ym mhob rhan o’r cwricwlwm a dylai staff atgyfnerthu negeseuon diogelwch ar-lein ar draws y cwricwlwm. Dylai’r cwricwlwm diogelwch ar-lein fod yn eang, yn berthnasol a darparu cynnydd, gyda chyfleoedd ar gyfer gweithgareddau creadigol a bydd yn cael ei ddarparu yn y ffyrdd canlynol (efallai y bydd yn rhaid i ddatganiadau gael eu haddasu, yn dibynnu ar strwythur yr ysgol ac oedran y dysgwyr).

* **cwricwlwm diogelwch ar-lein wedi’i gynllunio ar draws pob blwyddyn oedran ac ystod o bynciau, (ee DCF/ABCh/RSE/Iechyd a Lles) a dylid ailymweld â meysydd pwnc yn rheolaidd**
* **dylid atgyfnerthu negeseuon diogelwch ar-lein hanfodol fel rhan o raglen gwasanaethau boreol a gweithgareddau tiwtorial/bugeiliol sydd wedi’u chynllunio.**
* **mae’n cynnwys/defnyddio cynlluniau a chyfleoedd cenedlaethol perthnasol ee** [Diwrnod Defnyddio’r Rhyngrwyd yn Fwy Diogel](https://hwb.gov.wales/parthau/cadwn-ddiogel-ar-lein/diwrnod-defnyddior-rhyngrwyd-yn-fwy-diogel/) **ac** [Wythnos Gwrth-fwlio](https://anti-bullyingalliance.org.uk/anti-bullying-week/school-resources/ysgolion-yng-nghymru-schools-wales-2022)
* **bydd y rhaglen ar gael i ddysgwyr o wahanol oedrannau a galluoedd, fel y rheini sydd ag anghenion dysgu ychwanegol neu’r rheini sydd â Saesneg fel iaith ychwanegol. Mae dysgwyr y credir eu bod mewn mwy o berygl ar-lein (ee plant mewn gofal, dysgwyr Anghenion Dysgu Ychwanegol, dysgwyr sy’n profi colled neu drawma neu broblemau iechyd meddwl) yn cael addysg diogelwch ar-lein wedi’i thargedu neu wedi’i gwahaniaethu**
* **dylid addysgu dysgwyr ymhob gwers i fod yn ymwybodol iawn o'r cynnwys/deunyddiau maen nhw’n dod ar eu traws ar-lein, a’u harwain i ddilysu cywirdeb yr wybodaeth (gan gynnwys pan fydd yr wybodaeth wedi dod o wasanaethau Deallusrwydd Artiffisial Cynhyrchiol)**
* **dylid addysgu dysgwyr i gydnabod ffynhonnell yr wybodaeth a ddefnyddir ac i barchu hawlfraint / eiddo deallusol wrth ddefnyddio deunydd a gafwyd ar y rhyngrwyd, yn enwedig drwy ddefnyddio gwasanaethau Deallusrwydd Artiffisial Cynhyrchiol**
* dylid helpu dysgwyr i allu adeiladu gwytnwch o ran radicaleiddio drwy ddarparu amgylchedd diogel i drafod materion dadleuol a’u helpu i ddeall sut gallant ddylanwadu a chymryd rhan mewn penderfyniadau. Sylwer: mae dyletswyddau ychwanegol ar ysgolion o dan Ddeddf Gwrthderfysgaeth a Diogelwch 2015, sy'n gofyn i ysgolion sicrhau bod plant yn ddiogel rhag deunyddiau terfysgol a deunyddiau eithafol ar y rhyngrwyd.
* *dylid helpu dysgwyr i ddeall yr angen am gytundeb defnydd derbyniol dysgwyr a'u hannog i fabwysiadu defnydd diogel a chyfrifol yn yr ysgol a'r tu allan iddi*
* *dylai staff weithredu fel modelau rôl o ran defnyddio technolegau digidol, y rhyngrwyd a dyfeisiau symudol.*
* *pan fydd gwersi wedi cael eu cynllunio i ddefnyddio’r rhyngrwyd, yr arfer gorau fyddai cyfeirio’r dysgwyr at wefannau sydd wedi'u gwirio fel eu bod yn addas i'w defnyddio a bod prosesau yn eu lle i ddelio ag unrhyw ddeunydd anaddas y maent yn dod ar ei draws wrth chwilio’r rhyngrwyd.*
* *pan fydd dysgwyr yn cael rhyddid i chwilio’r rhyngrwyd, dylai staff fod yn wyliadwrus wrth oruchwylio’r dysgwyr a monitro cynnwys y gwefannau/adnoddau (gan gynnwys systemau Deallusrwydd Artiffisial Cynhyrchiol) y mae’r dysgwyr yn ymweld â nhw*
* *oherwydd rhesymau addysgiadol, rhaid derbyn o bryd i’w gilydd bod ar ddysgwyr angen ymchwilio pynciau a fyddai fel arfer yn cael eu gwahardd wrth ddefnyddio’r rhyngrwyd (ee hiliaeth, cyffuriau, gwahaniaethu). Mewn sefyllfa o’r fath, gall staff ofyn i staff technegol (neu berson enwebedig arall) dynnu’r safleoedd hynny oddi ar y rhestr hidlo dros dro ar gyfer y cyfnod astudio. Dylid gallu archwilio unrhyw gais i wneud hyn, a dangos rhesymau clir dros yr angen.*
* bydd y rhaglen addysg diogelwch ar-lein yn cael ei harchwilio a’i gwerthuso’n rheolaidd i sicrhau ansawdd y dysgu a’r canlyniadau.

## Cyfraniad Dysgwyr

Mae [Cadw Dysgwyr yn Ddiogel](https://www.llyw.cymru/cadw-dysgwyr-yn-ddiogel) yn nodi:

“Pa mor ddiogel y mae dysgwyr yn teimlo? Mae Confensiwn y Cenhedloedd Unedig ar Hawliau’r Plentyn (CCUHP) yn nodi bod gan blant yr hawl i fod yn ddiogel a chael eu hamddiffyn rhag niwed, a’r hawl i fynegi eu barn a chymryd rhan mewn penderfyniadau. i ba raddau y mae lleoliad addysg yn teimlo'n ddiogel i ddysgwyr yw gofyn iddynt ac arsylwi ar y ffordd y maent yn rhyngweithio â staff..”

Mae'r ysgol yn cydnabod, yn dysgu oddi wrth, ac yn defnyddio sgiliau a gwybodaeth dysgwyr wrth ddefnyddio technolegau newydd. Rydym yn cydnabod y potensial i hyn siapio’r strategaeth diogelwch ar-lein ar gyfer cymuned yr ysgol a sut mae hyn yn cyfrannu’n gadarnhaol at ddatblygiad personol pobl ifanc. Caiff eu cyfraniad ei gydnabod drwy: (diwygiwch fel bo'n berthnasol)

* *dulliau i gasglu adborth a barn dysgwyr.*
* *penodi arweinwyr digidol/llysgenhadon gwrth-fwlio/mentoriaid cymheiriaid (neu grwpiau tebyg)*
* *mae gan y Grŵp Diogelwch Ar-lein gynrychiolaeth o blith dysgwyr*
* *mae dysgwyr yn cyfrannu at y rhaglen addysg diogelwch ar-lein ee. addysg i gymheiriaid, arweinwyr digidol yn arwain gwersi i ddysgwyr iau, ymgyrchoedd diogelwch ar-lein*
* *dysgwyr yn dylunio/diweddaru cytundebau defnydd derbyniol*
* *cyfrannu'n weithredol at ddigwyddiadau diogelwch ar-lein gyda chymuned ehangach yr ysgol ee. nosweithiau rhieni, rhaglenni dysgu teuluol ac ati.*

## Staff/gwirfoddolwyr

Mae'n hanfodol bod yr holl staff yn derbyn hyfforddiant diogelwch ar-lein ac yn deall eu cyfrifoldebau, fel yr amlinellir yn y polisi hwn. Bydd yr hyfforddiant canlynol yn cael ei gynnig: (dewis/dileu fel bo'n briodol)

* **bydd rhaglen ffurfiol o hyfforddiant ar ddiogelwch ar-lein, seiberddiogelwch, a diogelu data ar gael i'r holl staff. Caiff y rhaglen hon ei diweddaru a’i hategu. Cynhelir archwiliad o anghenion hyfforddiant diogelwch ar-lein yr holl staff yn gyson.** *Disgwylir y bydd rhai o’r staff yn nodi anghenion hyfforddiant diogelwch ar-lein o dan y broses rheoli perfformiad*
* **bydd yr hyfforddiant yn rhan annatod o hyfforddiant diogelu / diogelu data a seiberddiogelwch blynyddol yr ysgol ar gyfer yr holl staff**
* **bydd pob aelod newydd o staff gael hyfforddiant diogelwch ar-lein fel rhan o'r rhaglen gynefino er mwyn sicrhau eu bod yn deall polisi diogelwch ar-lein a chytundebau defnydd derbyniol yr ysgol yn llwyr. Mae’n cynnwys cyfeiriad penodol at reoli ystafell ddosbarth, ymddygiad proffesiynol, enw da ar-lein a’r angen i fodelu ymddygiad cadarnhaol**
* *bydd yr Arweinydd Diogelwch Ar-lein a’r Person Diogelu Dynodedig yn cael yr wybodaeth ddiweddaraf yn rheolaidd trwy fynychu hyfforddiant allanol (ee. Digwyddiadau Cadw’n Ddiogel Ar-lein Hwb, gan y Consortiwm Rhanbarthol/SWGfL/ALl/sefydliadau perthnasol eraill) a thrwy adolygu dogfennau sy’n cynnig arweiniad gan sefydliadau perthnasol eraill.*
* *bydd y Polisi Diogelwch Ar-lein a'r diweddariadau iddo, yn cael ei gyflwyno i staff er mwyn iddynt ei drafod mewn cyfarfodydd staff/tîm neu ddiwrnodau HMS.*
* *bydd yr Arweinydd Diogelwch Ar-lein (neu berson penodedig arall) yn darparu cyngor/arweiniad/hyfforddiant i unigolion yn ôl yr angen.*

## Llywodraethwyr

**Dylai llywodraethwyr gymryd rhan mewn hyfforddiant/sesiynau ymwybyddiaeth diogelwch ar-lein,** yn enwedig y rhai sy’n aelodau o unrhyw is-bwyllgor/grŵp sy'n gysylltiedig â thechnoleg/diogelwch ar-lein/iechyd a diogelwch/diogelu. Gellir cynnig hyn mewn sawl ffordd:

* Hyfforddiant Hwb – [Diogelwch ar-lein ar gyfer llywodraethwyr](https://hwb.gov.wales/repository/resource/8e1433eb-3942-41c2-9f3f-5d10c54c7f41/cy)
* bod yn bresennol mewn hyfforddiant a ddarperir gan yr awdurdod lleol neu sefydliad perthnasol arall (ee SWGfL).
* cymryd rhan mewn sesiynau hyfforddiant/gwybodaeth yr ysgol i staff neu rieni (gall hyn olygu bod yn bresennol mewn gwasanaethau boreol/gwersi).

Bydd lefel uwch o hyfforddiant ar gael i’r Llywodraethwr Diogelwch Ar-lein (o leiaf), a dylai gynnwys hyfforddiant ar systemau monitro a hidlo a ddefnyddir gan yr ysgol, diogelu data, seiberddiogelwch a datblygiadau newydd ym maes technolegau digidol.

Dylai ysgolion ystyried darparu cyfrif Hwb i bob llywodraethwr er mwyn defnyddio’r offer a’r gwasanaethau diogel sydd ar gael ee Microsoft Outlook, Teams ac ati yn ogystal â darparu hyfforddiant penodol ar raglenni. Byddai hyn yn golygu na fyddai angen i lywodraethwyr ddefnyddio cyfrifon e-bost personol, gan leihau’r risg i ddata.

## Teuluoedd

Mae [Gwella cadernid digidol mewn addysg:](https://hwb.gov.wales/parthau/cadwn-ddiogel-ar-lein/gwella-cadernid-digidol-mewn-addysg-cynllun-gweithredu-i-ddiogelu-plant-a-phobl-ifanc-ar-lein/)  [Cynllun gweithredu i amddiffyn plant a phobl ifanc ar-lein’.](https://hwb.gov.wales/parthau/cadwn-ddiogel-ar-lein/gwella-cadernid-digidol-mewn-addysg-cynllun-gweithredu-i-ddiogelu-plant-a-phobl-ifanc-ar-lein/) yn nodi:

“Mae meithrin cadernid digidol yn ein plant a’n pobl ifanc hefyd yn dibynnu ar gadernid ein teuluoedd a’n cymunedau. Rydym wedi ymrwymo i feithrin a hyrwyddo'r defnydd diogel a chadarnhaol o dechnoleg i blant a phobl ifanc drwy sicrhau bod strwythur cymorth o’u hamgylch. Mae hyn yn cynnwys gweithwyr proffesiynol sy’n fedrus a theuluoedd yn ymwybodol o sut i gefnogi eu plant yn eu bywydau ar-lein. Ein bwriad yw amddiffyn plant a phobl ifanc rhag niwed drwy gefnogi teuluoedd, ymarferwyr, llywodraethwyr a gweithwyr proffesiynol eraill i greu diwylliant lle mae cadw plant yn ddiogel ar-lein yn fusnes i bawb.”

Dim ond dealltwriaeth gyfyng iawn o risgiau a materion diogelwch ar-lein sydd gan lawer o rieni a gofalwyr, ond maent yn chwarae rhan hanfodol yn addysg eu plant ac mewn monitro/rheoleiddio ymddygiad eu plant ar-lein. Mae’n debygol nad yw rhieni’n sylweddoli pa mor aml mae plant a phobl ifanc yn dod ar draws deunydd amhriodol a all fod yn niweidiol ar-lein, ac nad ydynt yn siŵr sut i ymateb.

Bydd yr ysgol yn ceisio darparu gwybodaeth i rieni a gofalwyr a chodi eu hymwybyddiaeth trwy: (dewis/dileu fel bo'n briodol)

* *cyfathrebu, codi ymwybyddiaeth ac ymgysylltu’n rheolaidd ar faterion diogelwch ar-lein, gweithgareddau’r cwricwlwm a llwybrau adrodd*
* *cyfleoedd rheolaidd i ymgysylltu â rhieni/gofalwyr ar faterion diogelwch ar-lein drwy weithdai ymwybyddiaeth/ nosweithiau rhieni/gofalwyr ac ati*
* *y dysgwyr – annog nhw i drosglwyddo i’w rhieni y negeseuon diogelwch ar-lein maen nhw wedi’u dysgu mewn gwersi a gan ddysgwyr sy’n arwain sesiynau mewn nosweithiau rhieni/gofalwyr.*
* *llythyrau, cylchlythyrau, gwefan, platfform dysgu, Hwb*
* digwyddiadau/ymgyrchoedd amlwg *ee* [*Diwrnod Defnyddio’r Rhyngrwyd yn Fwy Diogel*](https://hwb.gov.wales/parthau/cadwn-ddiogel-ar-lein/diwrnod-defnyddior-rhyngrwyd-yn-fwy-diogel/)
* cyfeirio at y gwefannau/cyhoeddiadau perthnasol*, ee Hwb* [*Cadw'n ddiogel ar-lein*](https://hwb.gov.wales/parthau/cadwn-ddiogel-ar-lein/)*,* [*The UK Safer Internet Centre*](http://www.saferinternet.org.uk/)[*Childnet International*](http://www.childnet.com/parents-and-carers) *(gweler yr Atodiad am ragor o ddolenni/adnoddau).*
* *Rhannu arferion da gydag ysgolion eraill mewn clystyrau a/neu’r awdurdod lleol*

## Oedolion ac Asiantaethau

Mae [Gwella cadernid digidol mewn addysg:](https://hwb.gov.wales/parthau/cadwn-ddiogel-ar-lein/gwella-cadernid-digidol-mewn-addysg-cynllun-gweithredu-i-ddiogelu-plant-a-phobl-ifanc-ar-lein/) [Cynllun gweithredu i amddiffyn plant a phobl ifanc ar-lein’](https://hwb.gov.wales/parthau/cadwn-ddiogel-ar-lein/gwella-cadernid-digidol-mewn-addysg-cynllun-gweithredu-i-ddiogelu-plant-a-phobl-ifanc-ar-lein/) yn defnyddio’r wybodaeth hunanadolygu y mae ysgolion yng Nghymru yn ei chofnodi yn adnodd 360 safe Cymru. Mae’r data hyn yn dangos bod ysgolion sy’n dangos y perfformiad cryfaf, ymysg dangosyddion eraill,

*‘yn sicrhau bod rhieni a gofalwyr yn cael y negeseuon pwysig hyn ynglŷn â diogelwch ar-lein, yn aml drwy’r dysgwyr eu hunain sy’n rhannu’r negeseuon a ddysgwyd yn yr ysgol. Bydd yr ysgol hefyd yn rhannu ei harferion da â’r gymuned ehangach ac ysgolion eraill a bydd yn defnyddio’r adnoddau cymunedol gwerthfawr sydd ar gael iddynt gan asiantaethau megis yr heddlu’.*

Gan ddefnyddio’r wybodaeth hon, bydd yr ysgol yn darparu cyfleoedd i grwpiau cymunedol lleol ac aelodau o'r gymuned ehangach allu elwa o wybodaeth a phrofiad diogelwch ar-lein yr ysgol. Bydd hyn yn cael ei gynnig drwy sawl ffordd:

* darparu cyrsiau i deuluoedd ddysgu defnyddio technolegau digidol newydd a diogelwch ar-lein
* negeseuon diogelwch ar-lein sy'n targedu teuluoedd a pherthnasoedd.
* bydd yr ysgol yn darparu gwybodaeth am ddiogelwch ar-lein i’r gymuned ehangach drwy ei phlatfform dysgu, ei gwefan a’r cyfryngau cymdeithasol
* cefnogi grwpiau cymunedol ee sefydliadau blynyddoedd cynnar, gwarchodwyr plant, grwpiau ieuenctid/chwaraeon/gwirfoddol i wella eu darpariaethau diogelwch ar-lein (dylai lleoliadau blynyddoedd cynnar gyfeirio at y [Pecyn Cymorth Diogelwch Ar-lein i ymarferwyr](https://hwb.gov.wales/repository/resource/027e4e8d-1f6b-4b11-aa7f-e13807994573/en) y blynyddoedd cynnar)

Mae’r ysgol yn cydnabod y gefnogaeth a’r cyngor y gall grwpiau ac asiantaethau allanol eu darparu ac yn gwerthfawrogi eu cyfraniad at raglenni a digwyddiadau’r ysgol.

*Mae’r ysgol wedi ymrwymo i rannu ei harferion da gydag ysgolion a lleoliadau addysg eraill.*

# Technoleg

Os oes gan yr ysgol wasanaeth TGCh wedi'i reoli a ddarperir gan gontractwr allanol, cyfrifoldeb yr ysgol yw sicrhau bod darparwr y gwasanaeth a reolir yn cyflawni'r holl fesurau amddiffyn a diogelwch ar-lein a fyddai fel arall yn gyfrifoldeb yr ysgol. Mae hefyd yn bwysig bod darparwr y gwasanaeth a reolir yn gwbl ymwybodol o Bolisi Diogelwch Ar-lein a chytundebau defnydd derbyniol yr ysgol a bod gan yr ysgol Gytundeb Prosesu Data mewn grym gyda’r darparwr. Dylai'r ysgol hefyd wirio polisïau ei hawdurdod lleol/corff perthnasol arall ar y materion technegol a diogelu data hyn os nad yw'r gwasanaeth yn cael ei ddarparu gan yr Awdurdod. Bydd angen i’r ysgol hefyd sicrhau bod ei Hasesiad o’r Effaith ar Ddiogelu Data (DPIA) yn cyfeirio at y contract hwn.

Yr ysgol sy’n gyfrifol am sicrhau bod isadeiledd a rhwydwaith yr ysgol mor ddiogel ag sy'n rhesymol bosib a bod y polisïau a'r gweithdrefnau sy'n cael eu cymeradwyo yn y polisi hwn yn cael eu gweithredu. Dylai’r ysgol sicrhau bod yr holl staff yn cael eu hysbysu’n rheolaidd am y polisïau a’r gweithdrefnau sydd ar waith ac dylai esbonio bod pawb yn gyfrifol am ddiogelwch ar-lein a diogelu data. (Bydd gan ysgolion seilwaith technegol a syniadau gwahanol iawn am sut i ymdrin â'r materion technegol hyn - felly mae'n hanfodol bod yr adran hon yn cael ei thrafod yn llawn gan ystod eang o staff - staff technegol, addysgiadol a gweinyddol, cyn cytuno ar y datganiadau hyn a'u hychwanegu at y polisi). Mae templed manylach o bolisi diogelwch technegol yn yr Atodiad.

## Hidlo

Mae [Cadw Dysgwyr yn Ddiogel](https://www.llyw.cymru/cadw-dysgwyr-yn-ddiogel) yn nodi:

7.7. “Mae’n hollbwysig bod safonau hidlo yn addas i’r diben ar gyfer dysgu ac addysgu yr unfed ganrif ar hugain, gan ganiatáu’r mynediad sydd ei angen ar ysgolion a diogelu plant a phobl ifanc ar yr un pryd. Dylai cyrff llywodraethu sicrhau bod hidlyddion priodol a systemau monitro priodol ar waith a chyfeirio at safonau hidlo’r we fel rhan o Safonau Digidol Addysg i ysgolion yng Nghymru. Nod y safonau yw helpu ysgolion i ddarparu amgylchedd diogel, cyfrifol a chefnogol i ddysgu ynddo, ac atal mynediad at gynnwys amhriodol neu niweidiol.”

* mae uwch arweinwyr a staff technegol yn cytuno ar bolisïau hidlo’r ysgol, ac mae systemau yn cael eu hadolygu a’u diweddaru’n rheolaidd mewn ymateb i newidiadau mewn technoleg a phatrymau o ddigwyddiadau ac ymddygiadau diogelwch ar-lein
* mae’r ysgol yn rheoli mynediad at gynnwys ar draws ei systemau i bob defnyddiwr. Mae’r rheolau hidlo sydd ar waith yn bodloni’r safonau a nodir yn [Safonau a argymhellir gan Lywodraeth Cymru ar gyfer hidlo’r we mewn ysgolion](https://hwb.gov.wales/canolfan-cymorth/safonau-digidol-addysg/safonau-hidlo-cynnwys-y-we/) a [Rheolau hidlo priodol](https://www.saferinternet.org.uk/advice-centre/teachers-and-school-staff/appropriate-filtering-and-monitoring) yr UK Safer Internet Centre. (Bydd angen i'r ysgol benderfynu ar rinweddau darpariaeth allanol/mewnol y gwasanaeth hidlo - gweler yr Atodiad).
* mae mynediad pob defnyddiwr i'r rhyngrwyd yn cael ei hidlo.
* mae cynnwys anghyfreithlon (ee delweddau lle mae plant yn cael eu cam-drin yn rhywiol) yn cael ei hidlo gan ddarparwr y gwasanaeth hidlo neu’r darparwr band eang drwy ddefnyddio rhestr CAIC yr Internet Watch Foundation yn ogystal â rhestr yr heddlu o gynnwys terfysgol anghyfreithlon, a gynhyrchir ar ran y Swyddfa Gartref. Mae rhestrau cynnwys yn cael eu diweddaru’n rheolaidd (Cofiwch am y dyletswyddau ychwanegol ar ysgolion o dan Ddeddf Gwrthderfysgaeth a Diogelwch 2015 sy’n gofyn i ysgolion sicrhau bod plant yn ddiogel rhag deunyddiau terfysgol ac eithafol ar-lein - gweler yr Atodiad am wybodaeth ar ‘hidlo/monitro priodol’)
* mae llwybrau sefydledig ac effeithiol sy’n galluogi defnyddwyr i roi gwybod am gynnwys amhriodol a gweithredir ar hyn mewn modd amserol gan yr Unigolyn Diogelu Dynodedig wrth gadw at Weithdrefnau Diogelu Cymru
* gweithredir proses glir sy’n delio â cheisiadau am newidiadau hidlo (gweler yr Atodiad am ragor o fanylion).
* mae’r ysgol wedi darparu hidlyddion gwell/gwahaniaethol ar lefel defnyddwyr (sy’n caniatáu lefelau hidlo gwahanol i wahanol oedrannau/cyfnodau a gwahanol grwpiau defnyddwyr: staff/dysgwyr ayb)
* bydd dysgwyr iau yn defnyddio peiriannau chwilio sy’n addas i’r oedran/plentyn *ee* Google safe search, [SWGfL Swiggle](https://swiggle.org.uk/)
* mae dull priodol a chytbwys o ddarparu mynediad at gynnwys ar-lein yn ôl rôl a/neu angen
* mae logiau hidlo yn cael eu hadolygu’n rheolaidd ac yn rhybuddio'r ysgol am achosion o dorri’r polisi hidlo, er mwyn gweithredu arnynt.
* *bydd Mae dyfeisiau a ddarperir gan yr ysgol yn cynnwys hidlyddion yn yr ysgol beth bynnag yw eu lleoliad.*
* *lle caniateir defnyddio dyfeisiau symudol personol, mae gwahaniad clir rhwng hidlydd rhwydwaith yr ysgol a'r hidlydd rhwydwaith gwesteion cysylltiedig.*
* *mae’r system yn rheoli mynediad at gynnwys drwy wasanaethau heblaw am borwr (ee apiau a thechnolegau symudol eraill)*

Os bydd angen, bydd yr ysgol yn gofyn am gyngor gan safle [Riportio Cynnwys Niweidiol](https://reportharmfulcontent.com/) SWGfL ac yn riportio digwyddiadau yna hefyd.

## Monitro

Mae’r ysgol yn monitro traffig y rhwydwaith ar lefel leol, yn dilyn canllawiau [Monitro Priodol](https://saferinternet.org.uk/guide-and-resource/teachers-and-school-staff/appropriate-filtering-and-monitoring/appropriate-monitoring) yr UK Safer Internet Centre ac yn diogelu defnyddwyr a systemau’r ysgol drwy’r canlynol:

* mae polisïau monitro’r ysgol yn derbyn sêl bendith uwch arweinwyr a staff technegol, ac mae’r systemau’n cael eu hadolygu a’u diweddaru’n rheolaidd er mwyn ymateb i newidiadau ym myd technoleg a phatrymau mewn ymddygiad a digwyddiadau diogelwch ar-lein.
* arweinydd staff sy'n gyfrifol am reoli'r strategaeth a'r prosesau monitro.
* monitro corfforol (oedolion yn goruchwylio yn yr ystafell ddosbarth)
* logio defnydd o’r rhyngrwyd, ac mae hynny’n cael ei fonitro a’i adolygu’n rheolaidd
* *mae dyfeisiau a ddarperir gan yr ysgol yn cael eu monitro yn yr ysgol, beth bynnag fo’u lleoliad.*
* caiff cofnodion monitro a hidlo eu dadansoddi'n rheolaidd ac adroddir am achosion o dorri rheolau i uwch arweinwyr
* mae monitro yn galluogi rhybuddion i gael eu paru â defnyddwyr a dyfeisiau.
* mae proses glir ar gyfer blaenoriaethu ymateb i rybuddion sy'n gofyn am ymyriad diogelu cyflym.
* mae rheoli rhybuddion diogelu difrifol yn gyson â pholisi ac arfer diogelu.
* *pan ddefnyddir prosesau monitro â chymorth Deallusrwydd Artiffisial Cynhyrchiol, bydd y pwrpas a’r cwmpas yn cael eu cyfleu’n eglur*
* *mae rhybuddion rhagweithiol yn rhoi gwybod i’r ysgol am achosion o dorri’r polisi hidlo, gan ganiatáu ymyrraeth effeithiol.*
* *lle bo modd, mae staff technegol yr ysgol yn monitro ac yn cofnodi gweithgarwch defnyddwyr ar systemau technegol yr ysgol yn rheolaidd*

**Mae defnyddwyr yn cael gwybod, drwy’r cytundebau defnydd derbyniol, bod y monitro hyn ar waith.** (efallai bydd ysgolion yn dymuno ychwanegu manylion y rhaglenni monitro a ddefnyddir).

## Diogelwch Technegol

Efallai bydd ysgolion yn dymuno mabwysiadu polisi diogelwch technegol manylach ac mae templed o bolisi o’r fath yn yr atodiad – Templed Polisi Diogelwch Technegol. Dylent hefyd ddarllen y canllawiau sydd ar gael yn yr adran ar Safonau Digidol Addysg ar Hwb.

Mae gan yr ysgol bolisi diogelwch technegol clir, a bydd systemau yn cael eu rheoli mewn ffyrdd sy’n sicrhau bod yr ysgol yn bodloni’r gofynion technegol sy’n cael eu hawgrymu (efallai bod amlinelliad o'r rhain ym mholisi ac arweiniad yr awdurdod lleol a chyrff perthnasol arall):

* mae hyfforddiant diogelwch systemau ar gael i bob defnyddiwr staff
* bydd adolygiadau ac archwiliadau rheolaidd o ddiogelwch systemau technegol yr ysgol a chymorth technegol yr ysgol
* mae gweinyddion, systemau diwifr a cheblau yn cael eu cadw mewn lle diogel a dylid cyfyngu ar fynediad pobl atynt
* mae trefniadau wrth gefn cadarn a dilys, gan gynnwys cadw copïau oddi ar y safle neu yn y cwmwl, a brydd y rhain yn gadarn drwy eu dyluniad (mae hyn yn arfer da i helpu i atal colli data o ymosodiadau meddalwedd gwystlo)
* **bydd gan bob defnyddiwr hawliau mynediad i systemau technegol a dyfeisiau’r ysgol, sydd wedi cael eu diffinio’n glir.** Bydd Rheolwr y Rhwydwaith (neu unigolyn arall) yn cofnodi manylion yr hawliau mynediad sydd ar gael i grwpiau o ddefnyddwyr. **Bydd y Grŵp Diogelwch Ar-lein (neu grŵp arall)** yn adolygu’r rhain unwaith y flwyddyn o leiaf
* **Dylai model rheoli mynediad wedi ei ddogfennu fod yn ei le, sy'n diffinio hawliau mynediad i systemau a dyfeisiau'r ysgol yn glir. Dylid adolygu hyn yn flynyddol.** **Mae gan bob defnyddiwr (staff a dysgwyr) gyfrifoldeb am ddiogelwch eu henw defnyddiwr a'u cyfrinair ac ni ddylent ganiatáu i ddefnyddwyr eraill gael mynediad i'r systemau gan ddefnyddio eu manylion mewngofnodi. Gallai rhannu cyfrineiriau neu enw defnyddiwr a chyfrineiriau arwain at drosedd o dan Ddeddf Camddefnyddio Cyfrifiaduron 1990. Rhaid i ddefnyddwyr roi gwybod ar unwaith am unrhyw amheuaeth neu dystiolaeth y bu tor diogelwch**
* **bydd holl rwydweithiau a systemau’r ysgol yn cael eu diogelu gan gyfrineiriau diogel. Ni ddylid rhannu cyfrineiriau ag unrhyw un. Bydd xxxxx (rhowch enw neu deitl) yn rhoi enw defnyddiwr a chyfrinair i bawb** a bydd yn cadw cofnod cyfredol o ddefnyddwyr a’u henwau defnyddwyr (gweler yr adran ar greu cyfrineiriau yn y ‘templed o bolisi diogelwch technegol’ yn yr Atodiad)
* **mae cyfrineiriau prif gyfrifon systemau’r ysgol yn cael eu cadw mewn man diogel ee sêff dan glo yr ysgol. Mae’n syniad da defnyddio dull dilysu dau ffactor ar gyfer cyfrifon o’r fath** (ceir rhagor o ganllawiau yn y ‘templed o bolisi diogelwch technegol’ yn yr Atodiad)
* **mae systemau ar waith ar gyfer adfer/ailosod cyfrineiriau**
* **dylai cyfrineiriau fod yn hir. Mae arferion da yn nodi bod cyfrineiriau sy’n cynnwys dros 12 nod yn anoddach i’w cracio. Mae cyfrineiriau sy’n defnyddio cyfuniad o eiriau nad ydynt yn gysylltiedig â’i gilydd, ac sy’n cynnwys dros 16 nod yn arbennig o anodd eu dyfalu. Mae cyfrineiriau hir yn fwy diogel nag unrhyw ofynion arbennig eraill fel llythrennau bach a phriflythrennau, rhifau a nodau arbennig. Dylid annog defnyddwyr i beidio â defnyddio rhifau mewn trefn neu batrwm o rifau yn eu cyfrineiriau. Dylai cyfrineiriau/codau cyfrin fod yn hawdd eu cofio ond yn anodd eu dyfalu. Edrychwch ar y** [**Canllaw i deuluoedd ar seiberddiogelwch**](https://hwb.gov.wales/parthau/cadwn-ddiogel-ar-lein/adnoddau/canllaw-i-deuluoedd-ar-seiberddiogelwch) **i gael rhagor o wybodaeth.**
* Dim ond os bydd hynny’n angenrheidiol, mae modd cadw cofnod o enwau defnyddwyr a chyfrineiriau dysgwyr yn y Cyfnod Sylfaen ar ffurf electronig neu bapur, ond mae’n rhaid iddynt gael eu storio’n ddiogel pan na fydd y defnyddiwr eu hangen. *Ni ddylai cyfrineiriau fod mor gymhleth ar gyfer y cyfnod sylfaen (er enghraifft, o leiaf 8 nod) ac ni ddylent gynnwys nodau arbennig. Pan fydd gan systemau allanol wahanol ofynion o ran cyfrineiriau, dylid annog defnyddio geiriau neu ymadroddion ar hap*
* dylai gofynion cyfrineiriau ar gyfer dysgwyr Cyfnod Allweddol 2 ac uwch gynyddu wrth i ddysgwyr symud ymlaen drwy’r ysgol
* mae (nodwch enw neu deitl swydd) yn gyfrifol am sicrhau bod cofnodion trwyddedau meddalwedd yn gywir ac wedi’u diweddaru ac y gwneir archwiliadau rheolaidd i sicrhau bod nifer y trwyddedau a brynwyd yn cyfateb i nifer y cyfrifiaduron y gosodwyd meddalwedd arnynt (Gallai nifer annigonol o drwyddedau olygu bod yr ysgol yn torri’r Ddeddf Hawlfraint, a gallai hynny arwain at ddirwyon neu gostau trwyddedu annisgwyl. Ni ddylai fod angen i ysgolion sy’n defnyddio Hwb yn unig ac nad oes ganddynt gynhyrchion trwyddedig eraill greu na chynnal y cofnodion hyn)
* mae system briodol yn ei lle (dylid ei disgrifio) er mwyn i ddefnyddwyr adrodd wrth y person priodol am unrhyw ddigwyddiadau gwirioneddol neu bosib o dorri rheolau diogelwch ar-lein, fel y cytunwyd
* mae mesurau diogelwch yn eu lle (efallai y bydd ysgolion eisiau darparu rhagor o fanylion ac y bydd angen gofyn i'r darparwr gwasanaeth neu’r partner cymorth technoleg addysg ynglŷn â hyn) i ddiogelu’r gweinyddwyr, muriau gwarchod, llwybryddion, systemau di-wifr, gweithfannau, dyfeisiau symudol ac ati rhag unrhyw ymgais ddamweiniol neu faleisus a allai fygwth diogelwch systemau a data'r ysgol. Mae'r rhain yn cael eu profi’n gyson. Mae seilwaith a gweithfannau unigol yr ysgol yn cael eu diogelu gan feddalwedd firws cyfredol.
* Mae systemau a meddalwedd rhaglenni'n cael eu diweddaru'n rheolaidd gyda chlytiau diogelwch
* mae polisi y cytunwyd arno yn ei le (dylid ei ddisgrifio) i ddarparu mynediad dros dro i systemau’r ysgol i “westeion” (ee athrawon dan hyfforddiant, athrawon llanw, ymwelwyr)
* mae polisi y cytunwyd arno yn ei le (dylid ei ddisgrifio) ynghylch faint o ddefnydd personol y caniateir i ddefnyddwyr (staff/dysgwyr/defnyddwyr cymunedol) ac aelodau eu teulu ei gael ar ddyfeisiau’r ysgol wrth eu defnyddio y tu allan i’r ysgol
* mae polisi y cytunwyd arno yn ei le (dylid ei ddisgrifio) sy’n caniatáu neu’n gwahardd staff rhag lawrlwytho ffeiliau gweithredadwy a gosod rhaglenni ar ddyfeisiau'r ysgol.
* mae polisi y cytunwyd arno yn ei le (dylid ei ddisgrifio) sy’n ymwneud â defnyddio cyfryngau symudol (ee cof bach/CDs/DVDs) ar ddyfeisiau'r ysgol.
* mae systemau ar waith sy’n atal data personol / sensitif rhag cael ei rannu heb awdurdod, oni bai fod y data wedi cael ei amgryptio’n ddiogel neu ei ddiogelu drwy ddull arall. (Gweler templed polisi data personol ysgolion yn yr atodiad am ragor o fanylion). Dylid bod yn ofalus wrth ddefnyddio gwasanaethau Deallusrwydd Artiffisial Cynhyrchiol er mwyn osgoi mewnbynnu gwybodaeth sensitif – fel data personol, cynlluniau strategol neu ddogfennau mewnol – mewn systemau Deallusrwydd Artiffisial Cynhyrchiol trydydd parti, oni bai eu bod wedi cael eu harchwilio’n benodol at y diben hwnnw. Rhaid i staff adnabod a diogelu data sensitif bob amser.
* defnyddir amgryptio ar gyfer trosglwyddo data sensitif neu fregus ac ar ddyfeisiadau a reolir gan yr ysgol
* defnyddir dilysu ffactor deuol ar gyfer data sensitif neu fynediad y tu allan i rwydwaith dibynadwy
* pan fydd systemau Deallusrwydd Artiffisial Cynhyrchiol yn cael eu defnyddio ar gyfer diogelwch technegol, bydd eu heffeithiolrwydd yn cael ei adolygu, ei ddiweddaru a’i fonitro’n gyson am wendidau.
* pan fydd systemau Deallusrwydd Artiffisial Cynhyrchiol yn cael eu defnyddio, bydd yr ysgol yn gweithio gyda chyflenwyr i ddeall sut mae’r gwasanaethau hyn yn cael eu hyfforddi, a bydd yn mynd ati’n gyson i adolygu digwyddiadau wedi’u fflagio er mwyn sicrhau cydraddoldeb i bob defnyddiwr – ee, osgoi rhagfarn.

## Dyfeisiau

Gall dyfeisiau technoleg symudol fod yn eiddo i/cael eu darparu gan yr ysgol neu fod yn eiddo personol. Gall y rhain gynnwys: ffôn clyfar, tabled, dyfeisiau clyfar y gellir eu gwisgo, gliniadur neu dechnoleg arall sydd fel rheol yn gallu defnyddio rhwydwaith di-wifr yr ysgol. Felly, mae gan y ddyfais fynediad i’r rhyngrwyd ehangach, a all gynnwys platfform dysgu’r ysgol a gwasanaethau eraill ar y cwmwl, fel e-bost a storio data.

Dylai'r holl ddefnyddwyr ddeall mai prif bwrpas defnyddio dyfeisiau symudol/personol yng nghyd-destun ysgol yw at ddibenion addysgol. Dylai’r polisi dyfeisiau fod yn gyson ac yn rhyng-gysylltiedig â pholisïau eraill perthnasol yr ysgol, gan gynnwys y polisïau canlynol, ond heb fod yn gyfyngedig iddynt – diogelu, ymddygiad, gwrth-fwlio, defnydd derbyniol, a pholisïau perthnasol i ddwyn neu ddifrod maleisus. Dylid cynnwys addysgu am ddefnydd diogel a phriodol o ddyfeisiau fel rhan o raglen addysgol ynglŷn â diogelwch ar-lein yr ysgol.

Wrth baratoi polisi dyfeisiau, dylai’r ysgol ystyried y problemau a’r risgiau posib. Gallai hyn gynnwys:

* risgiau diogelwch o ran caniatáu cyswllt â rhwydwaith eich ysgol
* hidlo dyfeisiau personol
* offer yn torri ac yswiriant
* mynediad i ddyfeisiau i’r holl ddysgwyr
* osgoi tarfu posib ar yr ystafell ddosbarth
* cyflymder cyswllt y rhwydwaith, y mathau o ddyfeisiau
* cyfleusterau gwefru
* cyfanswm cost perchnogaeth.

Cyn gweithredu polisi dyfeisiau, rhaid i ysgolion gynnal Asesiad o’r Effaith ar Ddiogelu Data (DPIA) (mae’r dudalen yn cynnwys dolen i Asesiad sampl). Pe bai’r Asesiad yn canfod risg uchel i ddata personol nad oes modd ei reoli, yna mae’n rhaid i’r ysgol roi gwybod i Swyddfa’r Comisiynydd Gwybodaeth am y risg weddillol hon ac fe’ch cynghorir i beidio â bwrw ymlaen â hynny. Y sefyllfa ddelfrydol yw bod ysgolion yn dod o hyd i ddull addas o gael mynediad o bell (fel VPN) sy’n rhoi mynediad diogel a saff i staff at ddata personol.

Mae’n bosib gweithredu amrywiaeth o ddyfeisiau.

I ddarllen mwy am hyn, trowch at [Addysg - canllawiau digidol i ysgolion](https://hwb.gov.wales/canolfan-cymorth/addysg-canllawiau-digidol-i-ysgolion) a’r [canllawiau Dod â’ch Dyfais eich Hun](https://hwb.gov.wales/canolfan-cymorth/safonau-digidol-addysg/canllawiau-dod-a-ch-dyfais-eich-hun) gan Lywodraeth Cymru.

Mae templed manylach o bolisi dyfeisiau i’w weld yn yr Atodiad Templed Polisi Rheoli Dyfeisiau. Fodd bynnag, gall yr ysgol ddewis yn hytrach gynnwys yr agweddau hyn o’r polisi mewn cytundeb defnydd derbyniol cynhwysfawr, yn hytrach na mewn polisi dyfeisiau ar wahân. Awgrymir bod yr ysgol yn amlinellu prif bwyntiau eu polisi yn y ddogfen bolisi gyffredinol hon. Mae rhestr wirio o bwyntiau i’w hystyried wedi’i chynnwys isod.

* Mae cytundebau defnydd derbyniol yr ysgol ar gyfer staff, dysgwyr, rhieni a gofalwyr yn amlinellu’r disgwyliadau ynghylch defnyddio dyfeisiau.
* Mae’r ysgol yn caniatáu’r canlynol: (dylai’r ysgol lenwi’r tabl isod i ddynodi pa ddyfeisiadau a ganiateir ac i ddiffinio eu mynediad i systemau ysgol).

|  |  |  |  |  |  |  |
| --- | --- | --- | --- | --- | --- | --- |
|  | Eiddo’r ysgol ar gyfer defnyddiwr unigol | Eiddo’r ysgol ar gyfer nifer o ddefnyddwyr | Dyfeisiau awdurdodedig[[7]](#footnote-7) | Eiddo myfyriwr | Eiddo staff | Eiddo ymwelydd |
| Yn cael ei ganiatáu yn yr ysgol | Ydy | Ydy | Ydy | Ydy/Nac ydy[[8]](#footnote-8) | Ydy/Nac ydy8 | Ydy/Nac ydy8 |
| Cysylltiad llawn i’r rhwydwaith | Oes | Oes | Oes |  |  |  |
| Rhyngrwyd yn unig |  |  |  |  |  |  |
| Dim mynediad rhwydwaith |  |  |  |  |  |  |

Agweddau y bydd yr ysgol o bosib am eu hystyried a’u cynnwys yn eu Polisi Diogelwch Ar-lein, polisi dyfeisiau neu gytundebau defnydd derbyniol:

### Dyfeisiau sy’n eiddo i/cael eu darparu gan yr ysgol:

* *i bwy fyddant yn cael eu dosbarthu*
* *ble, pryd a sut y caniateir eu defnyddio – amseroedd/lleoliadau/y tu allan i’r ysgol (nodwch yr angen i rai ardaloedd gael eu nodi’n glir fel parthau dim dyfeisiau symudol)*
* *a yw defnydd personol yn cael ei ganiatáu*
* *lefelau mynediad i’r rhwydweithiau/rhyngrwyd (gweler uchod)*
* *rheoli dyfeisiau/gosod apiau/newid gosodiadau/monitro*
* *capasiti’r rhwydwaith/band eang*
* *cymorth technegol*
* *hidlo dyfeisiau*
* *mynediad i wasanaethau cwmwl*
* *defnyddio ar dripiau/digwyddiadau y tu allan i’r ysgol*
* *diogelu data*
* *tynnu lluniau, storio/defnyddio delweddau*
* *prosesau gadael, beth sy’n digwydd i ddyfeisiau/meddalwedd/apiau/data wedi’i storio os yw’r defnyddiwr yn gadael yr ysgol*
* *atebolrwydd am ddifrod*
* *hyfforddiant staff.*

### Dyfeisiau personol

* *pa ddefnyddwyr sy’n cael defnyddio dyfeisiau symudol personol yn yr ysgol (staff/dysgwyr/ymwelwyr)*
* *cyfyngiadau ar ble, pryd a sut gallant gael eu defnyddio yn yr ysgol*
* *os ydynt yn cael eu defnyddio i gefnogi’r dysgu, sut bydd staff yn cynllunio eu gwersi gan ystyried yr amrywiaeth posibl o fodelau dyfeisiau a systemau gweithredu gwahanol*
* *storio*
* *a fydd staff yn cael defnyddio dyfeisiau personol ar gyfer materion yn ymwneud â’r ysgol*
* *lefelau mynediad i rwydweithiau/rhyngrwyd (ee mynediad, neu ddim, i’r rhyngrwyd/wi-fi i westeion/rhwydwaith)*
* *capasiti’r rhwydwaith/band eang*
* *cymorth technegol (gall hyn fod yn ddatganiad clir nad oes cymorth technegol ar gael)*
* *hidlo cysylltiad y rhyngrwyd ar gyfer y dyfeisiau hyn a monitro mynediad*
* *rheoli trwyddedau meddalwedd ar gyfer dyfeisiau sy’n eiddo personol. (mae cytundeb trwyddedu cenedlaethol Microsoft drwy Hwb yn caniatáu i athrawon a dysgwyr osod rhaglenni craidd Microsoft ar ddyfeisiau personol)*
* *diogelu data*
* *tynnu lluniau, storio/defnyddio delweddau*
* *atebolrwydd am golled/difrod neu ddiffygion ar ôl cael mynediad i’r rhwydwaith (ymwadiad ynglŷn â chyfrifoldebau’r ysgol fwy na thebyg).*
* *adnabod/labelu dyfeisiau personol*
* *sut i roi gwybod i ymwelwyr am ofynion yr ysgol*
* *sut y bydd addysg am ddefnyddio dyfeisiau symudol yn ddiogel ac yn gyfrifol yn cael ei chynnwys yn rhaglen addysgol yr ysgol ynglŷn â diogelwch ar-lein*
* *sut byddai’r ysgol yn delio â chamddefnydd*

## Cyfryngau cymdeithasol

O ganlyniad i boblogrwydd defnyddio pob math o gyfryngau cymdeithasol, a hynny at ddibenion proffesiynol a phersonol, mae polisi sy'n pennu canllawiau clir i staff ar reoli risg ac ymddygiad ar-lein yn hollbwysig. Un o’r prif negeseuon yw sicrhau bod y dysgwyr, yr ysgol ac unigolion yn cael eu hamddiffyn wrth gyhoeddi unrhyw ddeunydd ar-lein. Mae’r [Arferion a’r egwyddorion ar gyfer defnydd ysgolion o’r cyfryngau cymdeithasol](https://hwb.gov.wales/parthau/cadwn-ddiogel-ar-lein/adnoddau/canllaw-i-ymarferwyr-ar-ddefnyddio-cyfryngau-cymdeithasol/) ar wefan Hwb yn rhoi rhagor o wybodaeth.

Gosodir disgwyliadau ymddygiad proffesiynol ar gyfer staff gan y Cyngor Gweithlu Addysg, ond rhaid i bob oedolyn sy’n gweithio gyda phlant a phobl ifanc ddeall bod natur eu gwaith a’u cyfrifoldebau yn eu rhoi mewn swydd gyfrifol, a dylai eu hymddygiad adlewyrchu hynny.

Mae gan yr holl ysgolion ac awdurdodau lleol ddyletswydd gofal i ddarparu amgylchedd dysgu diogel i ddisgyblion a staff. Yn anuniongyrchol, gall ysgolion ac awdurdodau lleol gael eu gweld yn gyfrifol am weithredoedd eu gweithwyr yn ystod eu cyflogaeth. Os bydd aelod o staff yn poenydio, yn bwlio ar-lein, yn gwahaniaethu ar sail rhyw, hil neu anabledd, neu yn difenwi trydydd parti, gall beri i’r ysgol neu'r awdurdod lleol fod yn atebol i'r dioddefwr. Rhaid penderfynu ar gamau rhesymol er mwyn atal niwed rhagweladwy. Disgwylir i’r holl staff sy’n gweithio mewn unrhyw sefydliad addysgol ddilyn yr ymddygiad proffesiynol a bennir gan y Cyngor Gweithlu Addysg a pharchu dysgwyr, eu teuluoedd, eu cydweithwyr a’r ysgol.

Er mwyn sicrhau bod camau rhesymol yn eu lle i leihau'r perygl o niwed, mae’r ysgol yn darparu'r mesurau canlynol:

* sicrhau nad yw gwybodaeth bersonol yn cael ei chyhoeddi
* darparu addysg/hyfforddiant ar ddefnyddio’r cyfryngau cymdeithasol sy’n cynnwys defnydd derbyniol, cyfyngiadau oed, peryglon cyfryngau cymdeithasol, polisi ar ddelweddau digidol a fideos, gwirio gosodiadau, diogelu data ac adrodd ar faterion
* rhoi arweiniad clir ar adrodd, gan gynnwys cyfrifoldebau, trefn a sancsiynau
* asesiad risg, gan gynnwys risg cyfreithiol
* darparu canllawiau i ddysgwyr, rhieni/gofalwyr

Dylai staff yr ysgol sicrhau:

* nad oes unrhyw gyfeiriad tuag at ddysgwyr, rhieni/gofalwyr nac at staff yr ysgol ar gyfryngau cymdeithasol
* nad ydynt yn trafod materion personol ar-lein sy’n ymwneud ag aelodau o gymuned yr ysgol
* nad yw barn bersonol yn cael ei phriodoli i'r ysgol nac i’r awdurdod lleol
* bod gosodiadau diogelwch ar broffiliau cyfryngau cymdeithasol personol yn cael eu gwirio'n aml i leihau'r perygl o golli gwybodaeth bersonol
* maent yn fodelau rôl cadarnhaol wrth ddefnyddio'r cyfryngau cymdeithasol

Pan fydd cyfrifon cyfryngau cymdeithasol swyddogol yr ysgol yn cael eu sefydlu, dylid sicrhau bod ganddynt y canlynol:

* proses ar gyfer cymeradwyaeth uwch swyddogion
* prosesau clir ar gyfer gweinyddu a monitro'r cyfrifon – gan gynnwys o leiaf dau aelod o staff
* cod ymddygiad ar gyfer defnyddwyr y cyfrifon
* systemau ar gyfer adrodd a delio â cham-drin a chamddefnydd
* dealltwriaeth o sut y gellir ymdrin ag achosion o dan weithdrefnau disgyblu'r ysgol

### Defnydd personol

* cyfathrebu personol yw’r cyfathrebu a wneir ar gyfrifon cyfryngau cymdeithasol personol. Ym mhob achos, os defnyddir cyfrif personol sy’n gysylltiedig â’r ysgol neu’n effeithio ar yr ysgol, rhaid datgan yn glir nad yw’r aelod o staff yn cyfathrebu ar ran yr ysgol/coleg gydag ymwadiad priodol. Mae cyfathrebu personol o’r fath oddi mewn i gwmpas y polisi hwn
* mae unrhyw gyfathrebu personol nad yw’n cyfeirio at yr ysgol, nac yn effeithio arni, y tu allan i gwmpas y polisi hwn.
* os oes amheuaeth o ddefnydd personol gormodol o gyfryngau cymdeithasol yn yr ysgol, ac os credir bod hynny’n ymyrryd â dyletswyddau perthnasol, efallai y cymerir camau disgyblu.
* *mae’r ysgol yn caniatáu mynediad rhesymol a phriodol i safleoedd cyfryngau cymdeithasol preifat*

### Monitro cyfryngau cymdeithasol cyhoeddus

* Fel rhan o ymwneud â’r cyfryngau cymdeithasol yn gyffredinol, bydd yr ysgol yn monitro’r Rhyngrwyd yn gyson am sylwadau cyhoeddus am yr ysgol.
* bydd yr ysgol yn ymateb yn effeithiol i sylwadau ar gyfryngau cymdeithasol a wneir gan eraill, yn unol â pholisi neu broses benodol
* pan fydd rhieni/gofalwyr yn mynegi pryderon am yr ysgol ar y cyfryngau cymdeithasol, byddwn yn eu hannog i gysylltu’n uniongyrchol â’r ysgol, yn breifat, i ddatrys y mater. Os nad oes modd datrys hyn, dylid rhoi gwybod i rieni/gofalwyr am drefn gwyno’r ysgol.

Bydd defnydd yr ysgol o gyfryngau cymdeithasol ar gyfer dibenion proffesiynol yn cael ei wirio’n rheolaidd gan uwch arweinydd a'r Grŵp Diogelwch Ar-lein i sicrhau cydymffurfio â pholisïau cyfryngau cymdeithasol, diogelu data, cyfathrebu, delweddau digidol a fideos. Os nad yw’r ysgol yn gallu datrys unrhyw faterion yn ymwneud â’r cyfryngau cymdeithasol, gellir gofyn am gymorth gan [y Llinell Gymorth i Weithwyr Proffesiynol ar Ddiogelwch Ar-lein](https://saferinternet.org.uk/professionals-online-safety-helpline) (Saesneg yn unig).

Mae'r templed polisi cyfryngau cymdeithasol yn Atodiad C4 yn darparu canllaw manylach ar gyfrifoldebau’r ysgol ac ar arferion da.

## Delweddau digidol a fideos

Mae datblygiad technolegau delweddu digidol wedi creu manteision sylweddol wrth addysgu. Maent yn caniatáu i staff a dysgwyr allu defnyddio delweddau y maent wedi eu recordio eu hunain, neu wedi eu lawrlwytho o'r rhyngrwyd, ar unwaith. Ond, mae angen i staff, rhieni/gofalwyr a dysgwyr fod yn ymwybodol o'r peryglon sy'n gysylltiedig â chyhoeddi delweddau digidol ar y rhyngrwyd. Gall y fath ddelweddau arwain at achosion o fwlio ar-lein. Gall delweddau digidol aros ar y rhyngrwyd am byth a gallant achosi niwed neu gywilydd i unigolion yn y tymor byr neu’r tymor hir. Mae'n beth cyffredin i gyflogwyr edrych ar y rhyngrwyd am wybodaeth am ddarpar weithwyr neu weithwyr presennol.

Bydd yr ysgol yn hysbysu ac yn addysgu defnyddwyr ynglŷn â’r peryglon hyn ac yn gweithredu polisïau i leihau'r tebygolrwydd o niwed posib: (dewis / dileu fel sy'n briodol):

* **os yw lleoliad neu ysgol a gynhelir yn dewis defnyddio ffrydio byw neu fideogynadledda, rhaid i gyrff llywodraethol, prifathrawon, a staff ystyried yn llawn y canllawiau a’r polisïau diogelu cenedlaethol a lleol, gan roi sylw i’r arweiniad yn yr** [Arferion ac egwyddorion diogelu ar gyfer ffrydio byw a fideogynadledda](https://hwb.gov.wales/parthau/cadwn-ddiogel-ar-lein/ffrydio-byw-a-fideogynadledda-arferion-ac-egwyddorion-diogelu/) a pharagraff 7.6 [Cadw Dysgwyr yn Ddiogel](https://www.llyw.cymru/cadw-dysgwyr-yn-ddiogel)
* **wrth ddefnyddio delweddau digidol, dylai staff hysbysu ac addysgu’r dysgwyr am y peryglon sy'n gysylltiedig â thynnu lluniau, defnyddio, rhannu, cyhoeddi a dosbarthu delweddau. Yn benodol, dylent adnabod y peryglon sy’n gysylltiedig â chyhoeddi eu delweddau eu hunain ar y rhyngrwyd ee ar wefannau rhwydweithio cymdeithasol**
* yn unol ag arweiniad gan Swyddfa'r Comisiynydd Gwybodaeth, mae croeso i rieni/gofalwyr dynnu lluniau digidol/fideo o'u plant yn nigwyddiadau'r ysgol ar gyfer defnydd personol (gan nad yw'r fath ddefnydd yn cael ei gwmpasu gan y Ddeddf Diogelu Data). I barchu preifatrwydd pawb, ac er diogelwch mewn rhai achosion, ni ddylid eu cyhoeddi/eu gwneud yn gyhoeddus ar wefannau rhwydweithio cymdeithasol, ac ni ddylai rhieni/gofalwyr wneud sylw ar unrhyw weithgareddau sy'n cynnwys *dysgwyr* eraill yn y delweddau digidol/fideo
* *mae gan staff a gwirfoddolwyr hawl i dynnu lluniau digidol/fideo i gefnogi nodau addysgiadol, ond rhaid dilyn polisïau’r ysgol ynglŷn â rhannu, storio, dosbarthu a chyhoeddi'r delweddau hyn. Rhaid i staff/gwirfoddolwyr fod yn ymwybodol o’r dysgwyr hynny na ddylid tynnu eu lluniau na chyhoeddi’r lluniau. Dim ond ar gyfarpar yr ysgol y dylid tynnu’r lluniau hynny. Ni ddylid defnyddio cyfarpar personol y staff i'r fath bwrpas.*
* *dylid cymryd gofal wrth dynnu delweddau digidol/fideo bod dysgwyr wedi'u gwisgo'n addas ac nad ydynt yn cymryd rhan mewn gweithgareddau a all ddwyn anfri ar yr unigolyn neu'r ysgol*
* *ni ddylai dysgwyr dynnu lluniau, defnyddio, rhannu, cyhoeddi na dosbarthu delweddau o eraill heb ganiatâd.*
* *bydd lluniau sy'n cynnwys dysgwyr a gyhoeddir ar y wefan neu yn rhywle arall yn cael eu dewis yn ofalus ac yn cydymffurfio ag arweiniad ar arferion da wrth ddefnyddio delweddau o’r fath.*
* *ni ddefnyddir enwau llawn dysgwyr ar wefannau nac ar flogiau, yn enwedig rhai sydd wedi’u cysylltu â lluniau*
* rhaid cael caniatâd ysgrifenedig gan rieni neu ofalwyr cyn tynnu lluniau o ddysgwyr i’w defnyddio yn yr ysgol neu eu cyhoeddi ar wefan yr ysgol/cyfryngau cymdeithasol.(gweler cytundeb defnydd derbyniol rhieni a gofalwyr yn yr Atodiad). Nid oes angen caniatâd ar gyfer delweddau sy'n cael eu tynnu at ddibenion mewnol yn unig
* bydd rhieni/gofalwyr yn cael gwybod sut bydd y delweddau’n cael eu defnyddio, sut byddant yn cael eu storio ac am ba hyd – yn unol â pholisi diogelu data’r ysgol
* bydd delweddau’n cael eu storio’n ddiogel ar rwydwaith yr ysgol yn unol â pholisi cadw’r ysgol ac yn unol â Deddf Diogelu Data 2018
* *dim ond gyda chaniatâd y dysgwyr a’r rhieni/gofalwyr y gellir cyhoeddi gwaith dysgwr.*

## Negeseuon diogelwch ar-lein

Mae'r ysgol wedi ymgynghori â rhieni/gofalwyr a'r gymuned ehangach ac yn hyrwyddo’r ysgol drwy’r dulliau canlynol (diwygio fel y bo’n berthnasol):

* Gwefan gyhoeddus
* Cyfryngau cymdeithasol
* Cylchlythyron ar-lein
* Arall

Caiff gwefan yr ysgol ei rheoli/lletya gan (rhowch fanylion). Mae'r ysgol yn sicrhau ei bod yn cadw at arfer da wrth gyhoeddi ar-lein ee defnyddio delweddau a fideos digidol, hawlfraint, adnabod pobl ifanc, cyhoeddi calendrau ysgol a gwybodaeth bersonol – ac yn sicrhau nad oes risg i aelodau o gymuned yr ysgol, drwy gyhoeddiadau o'r fath.

Pan fydd gwaith, delweddau neu fideos o ddysgwyr yn cael eu cyhoeddi, ni chyhoeddir eu henwau llawn a diogelir eu manylion adnabod.

*Mae cyhoeddiadau ar-lein cyhoeddus yr ysgol yn rhoi gwybodaeth am ddiogelwch ar-lein ee cyhoeddi Polisi Diogelwch Ar-lein yr ysgol; casglu'r cyngor a'r arweiniad diweddaraf; erthyglau newyddion ac ati, gan greu tudalen diogelwch ar-lein ar wefan yr ysgol.*

*Mae’r wefan yn cynnwys proses adrodd ar-lein i rieni a'r gymuned ehangach gofrestru materion a phryderon i ategu'r broses adrodd fewnol*

## Diogelwch Data

Bydd data personol yn cael ei gofnodi, ei brosesu, ei drosglwyddo a’i ryddhau yn unol â’r ddeddfwriaeth diogelu data bresennol.

Mae’r ysgol:

* **yn meddu ar Bolisi Diogelu Data. (trowch at yr atodiad i gael polisi enghreifftiol)**
* **yn rhoi egwyddorion diogelu data ar waith ac yn gallu dangos ei fod yn gwneud hynny**
* **wedi talu’r ffi briodol i Swyddfa’r Comisiynydd Gwybodaeth**
* **wedi penodi Swyddog Diogelu Data priodol sydd â lefel uchel o ddealltwriaeth o’r gyfraith diogelu data, ac yn rhydd o wrthdaro buddiannau.** Hefyd, efallai hoffai’r ysgol benodi Rheolwr Data a Rheolyddion Systemau i helpu’r Swyddog Diogelu Data
* **yn meddu ar ‘Gofnod o Weithgareddau Prosesu’ ac mae’n gwybod yn union pa ddata personol sydd ganddynt, ym mhle, pam a pha aelod o staff sy’n gyfrifol am ei reoli**
* **mae’r Cofnod o Weithgareddau Prosesu yn rhestru’r sail gyfreithlon dros brosesu data personol (gan gynnwys caniatâd, pan fo hynny’n berthnasol). Pan fydd data categori arbennig yn cael ei brosesu, bydd sail gyfreithlon ychwanegol yn cael ei nodi**
* **yn meddu ar Gofrestr Asedau Gwybodaeth ac mae’n gwybod yn union** [**pa ddata personol a gedwir**](https://ico.org.uk/for-organisations/guide-to-data-protection/guide-to-the-general-data-protection-regulation-gdpr/what-is-personal-data/what-is-personal-data/)**, ym mhle, pam a pha aelod o staff sy’n gyfrifol am ei reoli**
* **mae’r Gofrestr Asedau Gwybodaeth yn rhestru’r sail gyfreithlon dros brosesu data personol (gan gynnwys caniatâd, pan fo hynny’n berthnasol). Pan fydd data categori arbennig yn cael ei brosesu, bydd sail gyfreithlon ychwanegol yn cael ei nodi hefyd**
* **bydd yn cadw’r data personol sylfaenol sy’n ofynnol er mwyn gallu cyflawni ei swyddogaethau, ac ni fydd yn cadw’r data am gyfnod hwy na’r diben y cafodd ei gasglu ar ei gyfer. Mae ‘amserlen cadw’ yr ysgol yn cefnogi hyn**
* **mae'r data a gedwir yn gywir ac yn gyfredol ac yn cael ei ddal dim ond at y diben y cafodd ei ddal. Systemau ar waith i adnabod gwallau, megis gofyn i rieni wirio manylion cyswllt mewn argyfwng ar adegau priodol**
* **rhoi’r wybodaeth i staff, rhieni, gwirfoddolwyr, pobl ifanc a phlant hŷn am sut mae'r ysgol yn gofalu am eu data a’u hawliau mewn Hysbysiad Preifatrwydd clir (edrychwch ar adran Hysbysiad Preifatrwydd yr atodiad)**
* **rhaid cael gweithdrefnau i ymdrin â hawliau unigol testun data. Er enghraifft, un o’r dwsinau o hawliau sy’n berthnasol yw hawl gwrthrych y data i gael mynediad at ddata sy’n galluogi’r unigolyn i weld/cael copi o’r data personol sy’n cael ei gadw amdano**
* **yn cynnal Asesiadau o’r Effaith ar Ddiogelu Data pan fo angen, ee er mwyn sicrhau bod data personol yn cael ei ddiogelu pan fydd yn cael ei gyrchu drwy fynediad o bell, neu pan fydd cysylltiad yn cael ei greu â chyflenwr newydd**
* mae diogelwch y system TG yn cael ei sicrhau a’i brofi’n rheolaidd. Bod patshys a diweddariadau diogelu hanfodol eraill yn cael eu rhoi ar waith yn syth i ddiogelu’r data personol ar y systemau. Dylent wneud yn siŵr bod systemau gweinyddol ar wahân i’r systemau sydd ar gael yn y dosbarth/i ddysgwyr
* **wedi dilyn trefn diwydrwydd dyladwy ac mae’n meddu ar gontractau sy’n cydymffurfio â rheolau diogelu data gydag unrhyw broseswyr data**
* **yn deall sut i rannu data gyda rheolyddion data perthnasol eraill yn gyfreithlon ac yn ddiogel. Dylai ysgolion yng Nghymru ystyried defnyddio’r pecyn cymorth** [**Cytundeb Rhannu Gwybodaeth Bersonol Cymru**](http://www.waspi.org/home) **er mwyn helpu i rannu data yn rheolaidd rhwng rheolyddion data**
* **yn meddu ar bolisïau a threfn arferol clir ar gael ar gyfer dileu a gwaredu data**
* [**riportio unrhyw dramgwydd perthnasol i’r Comisiynydd Gwybodaeth**](https://ico.org.uk/for-organisations/report-a-breach/) **o fewn 72 awr o ddod yn ymwybodol ohono, yn unol â’r gyfraith. Dylent wneud yn siŵr eu bod yn riportio achosion perthnasol o fynediad di-awdurdod i’r unigolion y mae hyn yn effeithio arnynt yn unol â’r gyfraith. Er mwyn gwneud hyn, bydd rhaid iddynt wneud yn siŵr bod ganddynt bolisi ar gyfer riportio, cofnodi, rheoli, ymchwilio a dysgu yn sgil digwyddiadau risg i wybodaeth**
* **fel ysgol a gynhelir, bydd ganddi Bolisi Rhyddid Gwybodaeth sy’n nodi sut y bydd yn delio â cheisiadau Rhyddid Gwybodaeth.**
* **darparu hyfforddiant ar ddiogelu i’r holl staff yn ystod y cyfnod cynefino a rhoi hyfforddiant gloywi priodol wedi hynny. Hefyd, dylent wneud yn siŵr y bydd y staff sy’n ymgymryd â swyddogaethau diogelu data, megis delio â cheisiadau dan hawliau’r unigolyn, yn derbyn hyfforddiant priodol ar gyfer eu swyddogaeth ynghyd â’r hyfforddiant craidd a ddarperir i’r holl staff**
* **yn sicrhau bod preifatrwydd data yn cael ei flaenoriaethu pan ddefnyddir gwasanaethau Deallusrwydd Artiffisial Cynhyrchiol**

Pan gaiff data personol ei storio ar unrhyw ddyfais symudol neu ar gyfryngau y gellir eu tynnu:

* **bydd y data wedi’i amgryptio a’i ddiogelu â chyfrinair.**
* **bydd y ddyfais wedi’i diogelu â chyfrinair**. (dewiswch ddyfeisiau sy’n gallu cael eu diogelu fel hyn)
* **bydd y ddyfais wedi’i gwarchod drwy feddalwedd gwirio feirysau a drwgwedd cyfredol**

16

* **bydd data’n cael ei ddileu’n ddiogel oddi ar y ddyfais, yn unol â pholisi’r ysgol (isod) ar ôl ei drosglwyddo neu ar ôl gorffen ei ddefnyddio.**

**Mae angen i staff sicrhau eu bod nhw’n gwneud y canlynol:** (efallai hoffai ysgolion gynnwys rhagor o fanylion am eu prosesau data/cyfrinair/amgryptio/ trosglwyddo eu hunain)

* **bod yn ofalus bob amser i wneud yn siŵr bod data personol yn cael ei gadw’n ddiogel, gan leihau’r risg o golli neu gamddefnyddio’r data**
* **adnabod achos posibl o fynediad di-awdurdod at ddata, deall yr angen i frysio, a gwybod at bwy yn yr ysgol y dylent riportio achos o’r fath**
* **gwneud yn siŵr eu bod nhw’n gallu helpu gwrthrychau’r data i ddeall eu hawliau a’u bod yn gwybod sut i ddelio â chais ar lafar neu’n ysgrifenedig, ac yn gwybod i bwy y dylai roi gwybod am hynny yn yr ysgol**
* **dim ond defnyddio dyfeisiau symudol wedi’u hamgryptio (gan gynnwys USBs) ar gyfer data personol, yn enwedig pan fo hynny’n ymwneud â phlant**
* **gwneud yn siŵr nad ydynt yn trosglwyddo unrhyw ddata personol ysgol i ddyfeisiau personol** Dylai gweithdrefnau fod ar waith i alluogi staff i weithio gartref (h.y. mynediad VPN i rwydwaith yr ysgol, neu ddarparu gliniadur gwaith).
* **dim ond defnyddio data personol ar gyfrifiaduron a dyfeisiau diogel eraill sydd wedi'u diogelu gan gyfrinair, gan sicrhau eu bod wedi "allgofnodi" ar ddiwedd unrhyw sesiwn pan fyddant yn defnyddio data personol**
* **trosglwyddo data gan ddefnyddio amgryptio, cyfrif e-bost diogel (lle bo hynny’n briodol), a dyfeisiau sydd wedi'u diogelu gan gyfrinair diogel.**

(Bydd angen i'r ysgol nodi ei bolisi ei hun o ran a ganiateir storio data ar gyfryngau y gellir eu tynnu, hyd yn oed os bydd y data yn cael ei amgryptio – nid yw rhai sefydliadau yn caniatáu storio data personol ar ddyfeisiau y gellir eu tynnu). Mae’r Canllaw a Chyngor ar Ddata Personol yn yr atodiad (B2) yn rhoi gwybodaeth fanylach am gyfrifoldebau ysgolion ac am arferion da.

## Seiberddiogelwch

Mae [Gwella cadernid digidol mewn addysg: Cynllun gweithredu i ddiogelu plant a phobl ifanc ar-lein](https://hwb.gov.wales/parthau/cadwn-ddiogel-ar-lein/gwella-cadernid-digidol-mewn-addysg-cynllun-gweithredu-i-ddiogelu-plant-a-phobl-ifanc-ar-lein/) yn disgrifio seibrddiogelwch fel a ganlyn:

“Seiber ddiogelwch yw’r term a ddefnyddir i ddisgrifio sut y gall unigolion a sefydliadau leihau’r risg o ymosodiadau seiber. Prif ddiben seiber ddiogelwch yw sicrhau bod y dechnoleg sy’n cael ei defnyddio gennym (dyfeisiau megis cyfrifiaduron, llechi a ffonau clyfar) a’r gwasanaethau rydym yn eu defnyddio ar-lein yn cael eu diogelu rhag y risg sy’n gysylltiedig â seiber droseddu gan gynnwys dwyn er elw megis ymosodiadau meddalwedd wystlo a cheisio mantais gystadleuol, neu ddifrod maleisus y bwriedir iddo amharu ar allu sefydliad i weithredu’n effeithiol. Rydym yn storio llawer iawn o wybodaeth bersonol a sefydliadol ar ddyfeisiau a gwasanaethau, ac mae atal yr wybodaeth hon rhag cael ei gweld gan rywun heb awdurdod yn hanfodol.”

Nod y canllawiau ‘[Seiberddiogelwch mewn ysgolion: cwestiynau ar gyfer cyrff llywodraethu a phwyllgorau rheoli’](https://hwb.gov.wales/parthau/cadwn-ddiogel-ar-lein/canllawiau-llywodraeth-cymru/seiberddiogelwch-mewn-ysgolion-cwestiynau-ar-gyfer-cyrff-llywodraethu-a-phwyllgorau-rheoli/) a gynhyrchwyd gan y Ganolfan Seiberddiogelwch Genedlaethol a Llywodraeth Cymru yw cefnogi dealltwriaeth cyrff llywodraethu a phwyllgorau rheoli o risgiau seiberddiogelwch eu lleoliadau addysg. Mae’r canllawiau’n cynnwys wyth cwestiwn i hwyluso’r sgwrs ynglŷn â seiberddiogelwch rhwng y corff llywodraethu ac arweinwyr ysgolion, gyda’r corff llywodraethu’n arwain.

Efallai y bydd yr ysgol yn dymuno ystyried y datganiadau canlynol, gan eu diwygio yng ngoleuni eu polisi, prosesau a gweithdrefnau seiberddiogelwch presennol:

* mae’r ysgol wedi mabwysiadu a gwneud defnydd o’r [Safonau Data a Rhwydwaith](https://hwb.gov.wales/canolfan-cymorth/safonau-digidol-addysg/safonau-diogelwch-rhwydweithiau-a-data/) perthnasol ar Hwb
* mae’r ysgol mewn partneriaeth â’i phartner cymorth technoleg addysg, wedi nodi’r rhannau mwyaf hanfodol o wasanaethau digidol a thechnoleg yr ysgol ac wedi gofyn am sicrwydd ynghylch eu seiberddiogelwch
* mae gan yr ysgol, mewn partneriaeth â’i phartner cymorth technoleg addysg, gynllun wrth gefn ac adfer effeithiol ar waith os bydd ymosodiad seiber yn digwydd
* mae polisïau llywodraethu a TG yr ysgol yn adlewyrchu pwysigrwydd seiberddiogelwch da
* mae staff yn cael hyfforddiant ar y bygythiadau a’r digwyddiadau seiberddiogelwch cyffredin y mae ysgolion yn eu profi
* mae gan yr ysgol gynllun parhad busnes a rheoli digwyddiadau ar waith sy’n cynnwys TG a’r gwasanaethau ehangach hyn.

# Canlyniadau

Caiff effaith y Polisi a'r arferion Diogelwch Ar-lein ei gwerthuso'n rheolaidd drwy adolygu/archwilio cofnodion digwyddiadau diogelwch ar-lein; adroddiadau ymddygiad/bwlio; arolygon staff, dysgwyr; rhieni/gofalwyr, a’i hadrodd i’r grwpiau perthnasol:

* ceir trafodaeth broffesiynol gytbwys am y dystiolaeth a gymerwyd o'r adolygiadau/logiau ac effaith gwaith ataliol ee addysg, ymwybyddiaeth a hyfforddiant diogelwch ar-lein.
* mae llwybrau wedi’u sefydlu i roi gwybod yn rheolaidd am batrymau canlyniadau a digwyddiadau diogelwch ar-lein i dîm arwain a Llywodraethwyr yr ysgol
* rhoddir gwybod i rieni/gofalwyr am batrymau digwyddiadau diogelwch ar-lein fel rhan o'r gwaith o godi ymwybyddiaeth diogelwch ar-lein yr ysgol.
* mae polisïau a gweithdrefnau diogelwch ar-lein (a rhai cysylltiedig) yn cael eu diweddaru’n rheolaidd mewn ymateb i’r dystiolaeth a gasglwyd o’r adolygiadau/archwiliadau/trafodaeth broffesiynol hyn
* mae'r dystiolaeth o effaith yn cael ei rhannu ag ysgolion eraill, asiantaethau ac ALlau i helpu i sicrhau bod strategaeth diogelwch ar-lein leol gyson ac effeithiol yn cael ei datblygu.

### Atodiad

Mae copïau o’r polisïau a’r cytundebau templed manylach, sydd yn yr atodiad, ar gael i’w [llwytho i lawr o Hwb](https://hwb.gov.wales/repository/resource/def9bffd-1fba-4902-9834-3ecca60bb7e7/cy).

Hoffai Llywodraeth Cymru a SWGfL ddiolch i ystod o unigolion a sefydliadau sydd wedi cyfrannu tuag at ddatblygu’r templedi Polisi Diogelwch Ar-lein ysgol â’u polisïau, dogfennau, cyngor ac arweiniad, yn ogystal â datblygu teclyn hunan adolygu diogelwch ar-lein 360 safe Cymru:

### Cydnabyddiaeth:

* Aelodau Grŵp Diogelwch Ar-lein SWGfL
* Cynrychiolwyr awdurdodau lleol Cymru
* Cynrychiolwyr amrywiaeth o ysgolion Cymraeg sydd wedi bod yn rhan o'r ymgynghoriadau a grwpiau peilot

Cedwir hawlfraint Templedi Polisi Diogelwch Ar-lein Ysgolion SWGfL gan SWGfL. Caniateir i ysgolion a sefydliadau addysgol eraill ddefnyddio’r templedi am ddim. Dylai unrhyw berson neu sefydliad sy’n dymuno defnyddio’r ddogfen at ddibenion eraill ofyn am ganiatâd SWGfL a chydnabod ei ddefnydd. Gwnaed pob ymdrech resymol i sicrhau bod yr wybodaeth yn y templed hwn yn fanwl gywir ar y dyddiad cyhoeddi ym mis Mawrth 2025. Fodd bynnag, ni all SWGfL warantu ei manwl gywirdeb ac ni all dderbyn cyfrifoldeb mewn perthynas â’r defnydd o'r deunydd, boed yn llawn neu’n rhannol a boed wedi’i addasu ai peidio. Dylid ceisio cyngor cyfreithiol/proffesiynol addas os bydd unrhyw anhawster yn codi mewn perthynas ag unrhyw agwedd ar y ddeddfwriaeth newydd hon neu’n ymwneud yn gyffredinol ag ymddygiad neu ddisgyblaeth yn yr ysgol.

© SWGfL 2025

1. Er hwylustod, defnyddir y term ‘ysgol’ drwy’r portffolio hwn o dempledi, ond gellir ei ddiffinio (a’i ddiwygio) fel ‘ysgolion’ neu ‘lleoliadau addysg’ fel y bo’n briodol. [↑](#footnote-ref-1)
2. Er hwylustod, defnyddir y term ‘llywodraethwyr’ drwy’r portffolio hwn o dempledi, ond gellir ei ddiffinio (a’i ddiwygio) fel ‘llywodraethwyr’ neu ‘bwyllgorau rheoli’ fel y bo’n briodol. [↑](#footnote-ref-2)
3. Mewn ysgolion bach gall rhai o’r rolau a restrir gael eu cyfuno, ond mae’n bwysig sicrhau eu bod yn amlwg yn rolau ar wahân mewn achosion o’r fath. [↑](#footnote-ref-3)
4. Gweler y siart llif am ymdrin â digwyddiadau diogelwch ar-lein yn ‘[Ymateb i achosion o gamddefnyddio’](file:///C:\Users\MatthewRosser\Downloads\360%20degree%20safe%20Cymru%20online%20safety%20policy%20template%20without%20appendices%20(Cym)%20March%202024.docx#_Reporting_and_responding) a gweithdrefnau disgyblu Adnoddau Dynol/corff perthnasol arall. [↑](#footnote-ref-4)
5. Awgrymir cyfuno’r rôl hon â rôl y llywodraethwr dynodedig ar gyfer diogelu. Mewn sefyllfaoedd eraill, efallai mai’r person hwn yw’r pwyllgor rheoli ar gyfer amddiffyn plant [↑](#footnote-ref-5)
6. Bydd angen i'r ysgol benderfynu sut byddant yn ymateb i'r digwyddiadau hyn ac a yw'r ymchwiliad/gweithred yn gyfrifoldeb yr arweinydd diogelwch ar-lein neu aelod arall o staff ee pennaeth/uwch arweinydd/Uwch Berson Dynodedig/athro dosbarth/pennaeth blwyddyn, ac ati. [↑](#footnote-ref-6)
7. Dyfeisiau awdurdodedig – prynwyd gan y dysgwr/teulu drwy gynllun a drefnir gan yr ysgol. Gellir rhoi mynediad llawn i’r rhwydwaith i'r ddyfais yma, fel pe bai’n eiddo i’r ysgol. [↑](#footnote-ref-7)
8. Dylai’r ysgol ychwanegu isod unrhyw ofynion penodol o ran defnyddio dyfeisiau personol yn yr ysgol. [↑](#footnote-ref-8)